title: 2007/323/EB: 2006 m. rugsėjo 18 d. Tarybos sprendimas dėl Europos bendrijos ir Paragvajaus Respublikos susitarimo dėl tam tikrų oro susisiekimo paslaugų aspektų pasirašymo ir laikino taikymo

text:
11.5.2007

               LT

               Europos Sąjungos oficialusis leidinys

               L 122/30

         TARYBOS SPRENDIMAS
   2006 m. rugsėjo 18 d.
   dėl Europos bendrijos ir Paragvajaus Respublikos susitarimo dėl tam tikrų oro susisiekimo paslaugų aspektų pasirašymo ir laikino taikymo
   (2007/323/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 80 straipsnio 2 dalį kartu su jos 300 straipsnio 2 dalies pirmos pastraipos pirmu sakiniu,
   atsižvelgdama į Komisijos pasiūlymą,
   kadangi:

               (1)

               2003 m. birželio 5 d. Taryba nusprendė įgalioti Komisiją pradėti derybas su trečiosiomis šalimis dėl kai kurių galiojančių dvišalių susitarimų nuostatų pakeitimo susitarimu su Bendrija.

               (2)

               Komisija Bendrijos vardu vedė derybas su Paragvajaus Respublika dėl tam tikrų oro susisiekimo paslaugų aspektų pagal to sprendimo priede pateiktus mechanizmus ir direktyvines nuostatas.

               (3)

               Su sąlyga, kad jis bus sudarytas vėliau, susitarimas, dėl kurio Komisija vedė derybas, turėtų būti pasirašytas ir laikinai taikomas,

         NUSPRENDĖ:
   1 straipsnis
   Europos bendrijos ir Paragvajaus Respublikos susitarimo dėl tam tikrų oro susisiekimo paslaugų aspektų pasirašymas patvirtinamas Bendrijos vardu su sąlyga, kad minėtas Susitarimas bus sudarytas.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Bendrijos vardu pasirašyti Susitarimą su sąlyga, kad jis bus sudarytas vėliau.
   3 straipsnis
   Kol įsigalios, Susitarimas laikinai taikomas nuo pirmos pirmojo mėnesio, einančio po Šalių pranešimo dienos viena kitai apie šiam tikslui skirtų procedūrų baigimą, dienos.
   4 straipsnis
   Tarybos pirmininkas įgaliojamas pateikti pranešimą, kaip numatyta Susitarimo 9 straipsnio 2 dalyje.

      Priimta Briuselyje, 2006 m. rugsėjo 18 d.

            Tarybos vardu

            Pirmininkas

         J. KORKEAOJA

    ---documentbreak---

               11.5.2007

               LT

               Europos Sąjungos oficialusis leidinys

               L 122/31

         Europos bendrijos ir Paragvajaus Respublikos
   SUSITARIMAS
   dėl tam tikrų oro susisiekimo paslaugų aspektų
   EUROPOS BENDRIJA
   ir
   PARAGVAJAUS RESPUBLIKA
   (toliau – Šalys)
   PAŽYMĖDAMOS, kad dvišaliuose oro susisiekimo paslaugų susitarimuose, sudarytuose tarp keleto Europos bendrijos valstybių narių ir Paragvajaus Respublikos, yra nuostatų, prieštaraujančių Europos bendrijos teisei,
   PAŽYMĖDAMOS, kad Europos bendrija turi išskirtinę kompetenciją kelių aspektų, kurie gali būti įtraukti į dvišalius Europos bendrijos valstybių narių ir trečiųjų šalių oro susisiekimo paslaugų susitarimus, atžvilgiu,
   PAŽYMĖDAMOS, kad pagal Europos bendrijos teisę, valstybėje narėje įsisteigę Bendrijos oro vežėjai turi teisę be diskriminacijos patekti į oro susisiekimo maršrutus tarp Europos bendrijos valstybių narių ir trečiųjų šalių,
   ATSIŽVELGDAMOS į susitarimus tarp Europos bendrijos ir kai kurių trečiųjų šalių, numatančius galimybę tokių trečiųjų šalių piliečiams įsigyti oro vežėjų, turinčių pagal Europos bendrijos teisę išduotas licencijas oro susisiekimui vykdyti, bendrovių nuosavybės dalį,
   PRIPAŽINDAMOS, kad Europos bendrijos valstybių narių ir Paragvajaus Respublikos dvišalių susitarimų dėl oro susisiekimo paslaugų nuostatos, prieštaraujančios Bendrijos teisei, turi būti visiškai suderintos su Bendrijos teise, kad būtų sukurtas tvirtas teisinis pagrindas oro susisiekimo paslaugoms tarp Europos bendrijos ir Paragvajaus Respublikos, ir užtikrintas tokių oro susisiekimo paslaugų tęstinumas,
   PAŽYMĖDAMOS, kad Europos bendrija, dalyvaudama šiose derybose, nesiekia didinti oro eismo tarp Europos bendrijos ir Paragvajaus Respublikos masto, daryti poveikį pusiausvyrai tarp Bendrijos oro vežėjų ir Paragvajaus Respublikos oro vežėjų, arba derėtis dėl esamų susitarimų oro susisiekimo paslaugų nuostatų, susijusių su skrydžių laisvėmis,
   SUSITARĖ:
   1 straipsnis
   Bendrosios nuostatos
   1.   Šiame Susitarime „valstybės narės“ yra Europos bendrijos valstybės narės. „LACAK valstybės narės“ – Lotynų Amerikos Civilinės aviacijos komisijos (Latin American Civil Aviation Commission) valstybės narės.
   2.   Kiekviename iš I priede išvardytų susitarimų daroma nuoroda į valstybės narės, kuri yra atitinkamo susitarimo šalis, piliečius, yra suprantama kaip nuoroda į Europos bendrijos valstybių narių piliečius.
   3.   Kiekviename iš I priede išvardytų susitarimų daroma nuoroda į valstybės narės, kuri yra atitinkamo susitarimo šalis, oro vežėjus ar oro bendroves, yra suprantama kaip nuoroda į tos valstybės narės paskirtus oro vežėjus ar oro bendroves.
   2 straipsnis
   Paskyrimas, leidimų suteikimas ir jų atšaukimas
   1.   2 ir 3 dalys pakeičia atitinkamų II priedo a) ir b) punktuose išvardytų straipsnių nuostatas dėl atitinkamos valstybės narės oro vežėjo paskyrimo, Paragvajaus Respublikos jam suteiktų įgaliojimų ar leidimų bei atsisakymo suteikti įgaliojimus ar leidimus tokiam oro vežėjui, jo įgaliojimų ar leidimų atšaukimo, laikino galiojimo sustabdymo ar apribojimo.
   4 ir 5 dalys pakeičia atitinkamas II priedo a) ir b) punktuose išvardytas straipsnių nuostatas dėl Paragvajaus Respublikos oro vežėjo paskyrimo, valstybės narės jam suteiktų įgaliojimų arba leidimų bei atitinkamai atsisakymo suteikti įgaliojimus ar leidimus tokiam oro vežėjui, jo įgaliojimų ar leidimų atšaukimo, laikino galiojimo sustabdymo ar apribojimo.
   2.   Gavusi valstybės narės paskyrimą, Paragvajaus Respublika kiek įmanoma procedūriškai greičiau suteikia atitinkamus įgaliojimus ir leidimus, jeigu:

               i)

               oro vežėjas yra įsisteigęs pagal Europos bendrijos steigimo sutartį paskiriančiosios valstybės narės teritorijoje ir pagal Europos bendrijos teisę turi galiojančią licenciją oro susisiekimui vykdyti; ir

               ii)

               už oro vežėjo pažymėjimo išdavimą atsakingoji valstybė narė vykdo ir užtikrina veiksmingą oro vežėjo kontrolę, ir paskyrime yra aiškiai nurodyta atitinkama aviacijos institucija; ir

               iii)

               oro vežėją valdo tiesiogiai arba per jo kontrolinį akcijų paketą ir veiksmingai kontroliuoja valstybės narės ir (arba) valstybių narių piliečiai arba kitos III priede išvardytos valstybės ir (arba) tų valstybių piliečiai.

         3.   Paragvajaus Respublika gali atsisakyti išduoti, atšaukti, laikinai sustabdyti ar apriboti įgaliojimus ar leidimus valstybės narės paskirtajam oro vežėjui, jeigu:

               i)

               oro vežėjas nėra įsisteigęs pagal Bendrijos teisę paskiriančiosios valstybės narės teritorijoje pagal Europos bendrijos steigimo sutartį arba neturi galiojančios licencijos oro susisiekimui vykdyti; ar

               ii)

               už oro vežėjo pažymėjimo išdavimą atsakingoji valstybė narė nevykdo ir neužtikrina veiksmingos oro vežėjo kontrolės ir paskyrime nėra nurodyta atitinkama aviacijos institucija; ar

               iii)

               oro vežėjas nėra valdomas ir veiksmingai kontroliuojamas tiesiogiai ar per savo kontrolinį akcijų paketą valstybių narių ir (arba) valstybių narių piliečių arba III priede išvardytų kitų valstybių ir (arba) tų valstybių piliečių; ar

               iv)

               oro vežėjas jau yra gavęs leidimą vykdyti oro susisiekimą pagal dvišalį susitarimą tarp Paragvajaus Respublikos ir kitos valstybės narės, ir Paragvajaus Respublika įrodo, kad laikantis skrydžių laisvių naudojantis maršrutu, kuris apima vietovę kitoje valstybėje narėje, ji pažeistų tuo kitu susitarimu nustatytus skrydžių laisvių apribojimus; ar

               v)

               oro vežėjas turi valstybės narės išduotą oro vežėjo pažymėjimą, ir tarp Paragvajaus Respublikos bei tos valstybės narės nėra sudaryto dvišalio oro susisiekimo paslaugų susitarimo, o Paragvajaus Respublikos paskirtajam oro vežėjui buvo atsisakyta leisti naudotis skrydžių laisvėmis į tą valstybę narę.

         Naudodamasi šioje dalyje nustatyta savo teise, Paragvajaus Respublika nediskriminuoja Bendrijos oro vežėjų dėl jų pilietybės.
   4.   Gavusi Paragvajaus Respublikos paskyrimą, valstybė narė kiek įmanoma greičiau išduoda atitinkamus įgaliojimus ir leidimus, jeigu:

               i)

               oro vežėjas yra įsisteigęs Paragvajaus Respublikoje; ir

               ii)

               Paragvajaus Respublika vykdo ir užtikrina veiksmingą oro vežėjo kontrolę ir yra atsakinga už oro vežėjo pažymėjimo išdavimą; ir

               iii)

               oro vežėją valdo ir veiksmingai kontroliuoja tiesiogiai ar per kontrolinį akcijų paketą LACAK valstybės narės ir (arba) LACAK valstybių narių piliečiai.

         5.   Valstybė narė gali atsisakyti išduoti, atšaukti, laikinai sustabdyti ar apriboti įgaliojimus arba leidimus Paragvajaus Respublikos paskirtajam oro vežėjui, jeigu:

               i)

               oro vežėjas nėra įsisteigęs Paragvajaus Respublikoje; ar

               ii)

               Paragvajaus Respublika nevykdo ir neužtikrina veiksmingos oro vežėjo kontrolės arba Paragvajaus Respublika nėra atsakinga už oro vežėjo pažymėjimo išdavimą; ar

               iii)

               oro vežėjas nėra valdomas ir veiksmingai kontroliuojamas tiesiogiai ar per savo kontrolinį akcijų paketą LACAK valstybių narių ir (arba) valstybių narių piliečių ir (arba) LACAK valstybių narių piliečių; ar

               iv)

               oro vežėjas jau turi leidimą vykdyti pagal dvišalį susitarimą tarp valstybės narės ir kitos LACAK valstybės narės, ir valstybė narė įrodo, kad pagal šį Susitarimą laikantis skrydžių laisvių naudojantis maršrutu, kuris apima vietovę kitoje LACAK valstybėje narėje, ji pažeistų kitu susitarimu nustatytus skrydžių laisvių apribojimus.

         3 straipsnis
   Sauga
   1.   2 dalies nuostatomis papildomi II priedo c) punkte išvardyti straipsniai.
   2.   Jeigu valstybė narė paskiria oro vežėją, kurio veiklos kontrolę vykdo ir užtikrina kita valstybė narė, Paragvajaus Respublikos teisės, pagal saugą reglamentuojančias oro vežėją paskyrusios valstybės narės ir Paragvajaus Respublikos susitarimo nuostatas, taikomos, kai kita valstybė narė priima, įgyvendina ar užtikrina saugos standartus ir išduoda oro vežėjui leidimą oro susisiekimui vykdyti.
   4 straipsnis
   Orlaivių degalų apmokestinimas
   1.   2 ir 3 dalies nuostatomis papildomos atitinkamos II priedo d) punkte apibrėžtos atitinkamos nuostatos.
   2.   Nepaisant kitų priešingų nuostatų, jokia II priedo d dalyje išvardytų susitarimų nuostata valstybėms narėms, jei laikosi nediskriminavimo pricipo, nedraudžia nustatyti mokesčius, rinkliavas, muitus ar mokesčius už jos teritorijoje į Paragvajaus Respublikos paskirtojo oro vežėjo orlaivį tiekiamus degalus, kai toks oro vežėjas vykdo skrydžius iš vieno tos valstybės narės teritorijos punkto į kitą tos pačios arba kitos valstybės narės teritorijos punktą.
   3.   Nepaisant jokių kitų priešingų nuostatų, jokia II priedo d) punkte išvardytų susitarimų nuostata Paragvajaus Respublikai, jei laikosi nediskriminavimo principo, nedraudžia nustatyti mokesčius, rinkliavas, muitus ar mokesčius už jos teritorijoje į valstybės narės paskirtojo oro vežėjo orlaivį tiekiamus degalus, kai toks oro vežėjas vykdo skrydžius iš vieno Paragvajaus Respublikos teritorijos punkto į kitą Paragvajaus Respublikos teritorijos arba kitos LACAK valstybės narės teritorijos punktą.
   5 straipsnis
   Vežimo tarifai
   1.   2 ir 3 dalies nuostatomis papildomi II priedo e) punkte išvardyti straipsniai.
   2.   Pagal I priede nurodytą susitarimą, kuriame yra II priedo e) punkte išvardytos nuostatos dėl vežimo tiktai Bendrijos teritorijoje, Paragvajaus Respublikos paskirtasis (-ieji) oro vežėjas (-ai) taiko tarifus pagal Bendrijos teisę. Europos bendrijos teisė yra taikoma laikantis nediskriminavimo principo.
   3.   Pagal I priede nurodytą susitarimą, kuriame yra II priedo e) punkte išvardytos nuostatos dėl vežimo tarp Paragvajaus Respublikos ir kitos LACAK valstybės narės teritorijų, valstybės narės paskirtasis (-ieji) oro vežėjas (-ai) taiko tarifus pagal Paragvajaus įstatymus dėl pirmavimo nustatant kainas. Paragvajaus įstatymai taikomi be diskriminacijos.
   6 straipsnis
   Konkurencijos taisyklių atitikimas
   1.   Nepaisant jokių kitų priešingų nuostatų, jokia I priede išvardytų susitarimų nuostata:

               i)

               neskatina sudaryti bendrovių susitarimų, priimti bendrovių asociacijų sprendimų arba vykdyti suderintus veiksmus, kurie užkerta kelią konkurencijai, ją iškreipia arba riboja;

               ii)

               nesustiprina tokių susitarimų, sprendimų arba suderintų veiksmų poveikio; arba

               iii)

               nesuteikia teisės privatiems ekonominės veiklos vykdytojams imtis priemonių, kurios užkerta kelią konkurencijai, ją iškreipia arba apriboja.

         2.   I priede išvardytų susitarimų nuostatos, kurios yra nesuderinamos su 1 dalimi, yra netaikomos.
   7 straipsnis
   Šio Susitarimo priedai
   Šio Susitarimo priedai yra neatskiriama Susitarimo dalis.
   8 straipsnis
   Persvarstymas arba pakeitimas
   Šalys bet kada abipusiu susitarimu gali iš naujo apsvarstyti ir iš dalies pakeisti šį Susitarimą.
   9 straipsnis
   Įsigaliojimas ir laikinas taikymas
   1.   Šis Susitarimas įsigalioja, kai Šalys praneša viena kitai raštu, kad jų atitinkamos vidaus procedūros, reikalingos šiam Susitarimui įsigalioti, yra užbaigtos.
   2.   Nepaisydamos 1 dalies, Šalys susitaria laikinai taikyti šį Susitarimą nuo pirmosios mėnesio, einančio po mėnesio, per kurį Šalys praneša viena kitai apie visų procedūrų, reikalingų šio Susitarimo įsigaliojimui, užbaigimą, dienos.
   3.   Susitarimai ir kitokios sutartys tarp valstybių narių ir Paragvajaus Respublikos, kurie šio Susitarimo pasirašymo dieną dar neįsigaliojo ir nėra laikinai taikomi, yra išvardyti I priedo b punkte. Šis Susitarimas taikomas visiems tokiems susitarimams ir kitoms sutartims, kurie įsigalios ar bus pradėti laikinai taikyti.
   10 straipsnis
   Nutraukimas
   1.   Jeigu vienas iš I priede nurodytų susitarimų nutraukiamas, visos šio Susitarimo nuostatos, susijusios su tame priede nurodytu atitinkamu susitarimu, netenka galios tuo pačiu metu.
   2.   Jeigu nutraukiami visi I priede išvardyti susitarimai, šis Susitarimas taip pat netenka galios tuo pačiu metu.

      TAI PATVIRTINDAMI, toliau nurodyti tinkamai įgalioti asmenys pasirašė šį Susitarimą.
      Priimta du tūkstančiai septintų metų vasario dvidešimt antrą dieną Briuselyje dviem egzemplioriais anglų, čekų, danų, estų, graikų, ispanų, italų, latvių, lenkų, lietuvių, maltiečių, olandų, prancūzų, portugalų, suomių, slovakų, slovėnų, švedų, vengrų ir vokiečių kalbomis. Jeigu yra kokių nors neatitikimų, pirmenybė teikiama tekstui ispanų kalba.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Република Парагвай
         Por la República del Paraguay
         Za Paraguayskou republiku
         For Republikken Paraguay
         Für die Republik Paraguay
         Paraguay Vabariigi nimel
         Για τη Δημοκρατία της Παραγoυάης
         For the Republic of Paraguay
         Pour la République du Paraguay
         Per la Repubblica del Paraguay
         Paragvajas Republikas vārdā
         Paragvajaus Respublikos vardu
         A Paraguayi Köztársaság részéről
         Għar-Repubblika tal-Paragwaj
         Voor de Republiek Paraguay
         W imieniu Republiki Paragwaju
         Pela República do Paraguai
         Pentru Republica Paraguay
         Za Paraguajskú republiku
         Za Republiko Paragvaj
         Paraguayn tasavallan puolesta
         För Republiken Paraguay

   I PRIEDAS
   Šio Susitarimo 1 straipsnyje minimų susitarimų sąrašas

               a)

               Paragvajaus Respublikos ir Europos bendrijos valstybių narių susitarimai dėl oro susisiekimo paslaugų, kurie šio Susitarimo pasirašymo dieną yra sudaryti, pasirašyti ir (arba) taikomi laikinai

                           —

                           Paragvajaus Respublikos ir Vokietijos Federacinės Respublikos oro susisiekimo susitarimas, pasirašytas 1974 m. lapkričio 26 d. Bonoje, toliau II priede – Paragvajaus ir Vokietijos susitarimas,

                           —

                           Paragvajaus Respublikos ir Belgijos Karalystės oro susisiekimo susitarimas, pasirašytas 1972 m. rugsėjo 1 d. Asuncion su pakeitimais, padarytais 1982 m. rugsėjo 3 d. pasirašyta suderintu protokolu, toliau II priede – Paragvajaus ir Belgijos susitarimas,

                           —

                           Paragvajaus Respublikos Vyriausybės ir Ispanijos Karalystės Vyriausybės oro susisiekimo susitarimas, pasirašytas 1976 m. gegužės 12 d. Madride, papildytas suderintu protokolu Asuncion 1978 m. lapkričio 2 d., papildytas suderintu protokolu Asuncion 1985 m. rugsėjo 1 d., papildytas suderintu protokolu Madride 1992 m. spalio 6 d., toliau II priede – Paragvajaus ir Ispanijos susitarimas,

                           —

                           Paragvajaus Respublikos ir Nyderlandų Karalystės susitarimas dėl reguliaraus oro susisiekimo, pasirašytas Hagoje 1974 m. vasario 7 d., toliau II priede – Paragvajaus ir Nyderlandų susitarimas;

               b)

               Parafuoti ar pasirašyti Paragvajaus Respublikos ir Europos bendrijos valstybių narių susitarimai ir kitos oro susisiekimo paslaugų sutartys, kurie šio Susitarimo pasirašymo dieną dar neįsigaliojo arba laikinai nėra taikomi

                           —

                           Paragvajaus Respublikos Vyriausybės ir Italijos Respublikos Vyriausybės susitarimo projektas dėl oro susisiekimo paslaugų teikimo tarp atitinkamų jų teritorijų, parafuotas 1985 m. liepos 18 d. Romoje, kaip suderinto protokolo konsultacijų priedas, toliau II priede – Paragvajaus ir Italijos susitarimo projektas,

                           —

                           Paragvajaus Respublikos Vyriausybės ir Didžiosios Britanijos ir Šiaurės Airijos Jungtinės Karalystės Vyriausybės oro susisiekimo paslaugų susitarimo projektas, parafuotas Asuncion 1998 m. rugpjūčio 28 d. ir pridedamas kaip susitarimo B priedas prie Paragvajaus Respublikos ir Jungtinės Karalystės aviacijos reguliavimo institucijų priimto protokolo, toliau II priede – Paragvajaus ir Jungtinės Karalystės susitarimo projektas.

         II PRIEDAS
   Šio Susitarimo I priede išvardytų ir 2–5 straipsniuose minimų susitarimų straipsniai

               a)

               Paskyrimas:

                           —

                           Paragvajaus ir Vokietijos susitarimo 3 straipsnis,

                           —

                           Paragvajaus ir Belgijos susitarimo 3 straipsnis,

                           —

                           Paragvajaus ir Ispanijos susitarimo 3 straipsnis,

                           —

                           Paragvajaus ir Italijos susitarimo projekto 4 straipsnis,

                           —

                           Paragvajaus ir Nyderlandų susitarimo 3 straipsnis,

                           —

                           Paragvajaus ir Jungtinės Karalystės susitarimo projekto 4 straipsnis;

               b)

               atsisakymas išduoti leidimus ar leidimus oro susisiekimui vykdyti, jų atšaukimas, laikinas galiojimo sustabdymas arba apribojimas:

                           —

                           Paragvajaus ir Vokietijos susitarimo 4 straipsnis,

                           —

                           Paragvajaus ir Belgijos susitarimo 4 straipsnis,

                           —

                           Paragvajaus ir Ispanijos susitarimo 4 straipsnis,

                           —

                           Paragvajaus ir Italijos susitarimo projekto 5 straipsnis,

                           —

                           Paragvajaus ir Nyderlandų susitarimo 4 straipsnis,

                           —

                           Paragvajaus ir Jungtinės Karalystės susitarimo projekto 5 straipsnis;

               c)

               veiklos kontrolė:

                           —

                           Paragvajaus ir Italijos susitarimo projekto 10 straipsnis,

                           —

                           Paragvajaus ir Jungtinės Karalystės susitarimo projekto 14 straipsnis;

               d)

               orlaivių degalų apmokestinimas:

                           —

                           Paragvajaus ir Vokietijos susitarimo 6 straipsnis,

                           —

                           Paragvajaus ir Belgijos susitarimo 5 straipsnis,

                           —

                           Paragvajaus ir Ispanijos susitarimo 5 straipsnis,

                           —

                           Paragvajaus ir Italijos susitarimo projekto 6 straipsnis,

                           —

                           Paragvajaus ir Nyderlandų susitarimo 5 straipsnis,

                           —

                           Paragvajaus ir Jungtinės Karalystės susitarimo projekto 8 straipsnis;

               e)

               vežimo Europos bendrijoje tarifai:

                           —

                           Paragvajaus ir Vokietijos susitarimo 9 straipsnis,

                           —

                           Paragvajaus ir Belgijos susitarimo 9 straipsnis,

                           —

                           Paragvajaus ir Ispanijos susitarimo 6 straipsnis,

                           —

                           Paragvajaus ir Italijos susitarimo projekto 8 straipsnis,

                           —

                           Paragvajaus ir Nyderlandų susitarimo 9 straipsnis,

                           —

                           Paragvajaus ir Jungtinės Karalystės susitarimo projekto 7 straipsnis.

         III PRIEDAS
   Kitų šio Susitarimo 2 straipsnyje minimų valstybių sąrašas

               a)

               Islandijos Respublika (pagal Europos ekonominės erdvės susitarimą);

               b)

               Lichtenšteino Kunigaikštystė (pagal Europos ekonominės erdvės susitarimą);

               c)

               Norvegijos Karalystė (pagal Europos ekonominės erdvės susitarimą);

               d)

               Šveicarijos Konfederacija (pagal Europos bendrijos ir Šveicarijos Konfederacijos susitarimą dėl oro susisiekimo).


title: 2009/745/EB: 2009 m. rugsėjo 24 d. Tarybos sprendimas dėl keturių Regionų komiteto Čekijai atstovaujančių narių ir septynių Čekijai atstovaujančių pakaitinių narių skyrimo

text:
9.10.2009

               LT

               Europos Sąjungos oficialusis leidinys

               L 265/40

      TARYBOS SPRENDIMAS

   2009 m. rugsėjo 24 d.
   dėl keturių Regionų komiteto Čekijai atstovaujančių narių ir septynių Čekijai atstovaujančių pakaitinių narių skyrimo
   (2009/745/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Čekijos Vyriausybės pasiūlymą,
   kadangi:

               (1)

               2006 m. sausio 24 d. Taryba priėmė sprendimą 2006/116/EB dėl Regionų komiteto narių ir pakaitinių narių skyrimo laikotarpiui nuo 2006 m. sausio 26 d. iki 2010 m. sausio 25 d. (1).

               (2)

               Pasibaigus Stanislav JURÁNEK, Josef PAVEL, Evžen TOŠENOVSKÝ ir Jan ZAHRADNÍK kadencijai tapo laisvos keturios Regionų komiteto narių vietos. Pasibaigus Petr BENDL, Pavel HORÁK, Miloš VYSTRČIL, Rostislav VŠETEČKA, Jiří ŠULC, Petr SKOKAN ir Petr ZIMMERMANN kadencijai tapo laisvos septynios pakaitinių narių vietos,

         NUSPRENDĖ:
   1 straipsnis
   Likusiam kadencijos laikui – iki 2010 m. sausio 25 d., į Regionų komitetą skiriami:

               a)

               nariais:

                           —

                           Stanislav EICHLER, President of Liberec Region,

                           —

                           Josef NOVOTNÝ, President of Karlovy Vary Region,

                           —

                           Jaroslav PALAS, President of Moravia-Silesia Region,

                           —

                           Jiří ZIMOLA, President of South Bohemian Region;

                     ir

               b)

               pakaitiniais nariais:

                           —

                           Radko MARTÍNEK, President of Pardubice Region,

                           —

                           Martin TESAŘÍK, President of Olomouc Region,

                           —

                           David RATH, President of Central Bohemia Region,

                           —

                           Jiří BĚHOUNEK, President of Vysočina Region,

                           —

                           Milada EMMEROVÁ, President of Pilsen Region,

                           —

                           Stanislav MIŠÁK, President of Zlín Region,

                           —

                           Lubomír FRANC, President of Hradec Králové Region.

         2 straipsnis
   Šis sprendimas įsigalioja jo priėmimo dieną.

      Priimta Briuselyje, 2009 m. rugsėjo 24 d.

            Tarybos vardu

            Pirmininkė

         M. OLOFSSON

      (1)  OL L 56, 2006 2 25, p. 75.


title: 2013 m. gruodžio 9 d. Tarybos sprendimas 2013/726/BUSP dėl paramos JT ST rezoliucijai 2118 (2013) ir CGUO vykdomosios tarybos sprendimui EC-M-33/Dec 1 įgyvendinant ES kovos su masinio naikinimo ginklų platinimu strategiją

text:
10.12.2013

               LT

               Europos Sąjungos oficialusis leidinys

               L 329/41

         TARYBOS SPRENDIMAS 2013/726/BUSP
   2013 m. gruodžio 9 d.
   dėl paramos JT ST rezoliucijai 2118 (2013) ir CGUO vykdomosios tarybos sprendimui EC-M-33/Dec 1 įgyvendinant ES kovos su masinio naikinimo ginklų platinimu strategiją
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 26 straipsnio 2 dalį ir 31 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2013 m. rugsėjo 27 d. Cheminio ginklo uždraudimo organizacijos (toliau – CGUO) vykdomoji taryba EC-M-33 posėdyje priėmė Sprendimą dėl Sirijos cheminių ginklų sunaikinimo;

               (2)

               2013 m. rugsėjo 27 d. Jungtinių Tautų Saugumo Taryba priėmė Rezoliuciją 2118 (2013), kuria patvirtinamas CGUO vykdomosios tarybos sprendimas ir reiškiamas didelis pasipiktinimas, kad 2013 m. rugpjūčio 21 d. Rif Damasko regione buvo panaudoti cheminiai ginklai, kaip išdėstyta JT misijos pranešimo išvadose, kuria smerkiamas civilių gyventojų žudymas panaudojus cheminius ginklus, patvirtinama, kad cheminių ginklų naudojimas yra sunkus tarptautinės teisės pažeidimas, ir pabrėžiama, kad už bet kokį cheminių ginklų naudojimą atsakingi asmenys turi už tai atsakyti; taip pat pabrėžiama, kad vienintelis būdas išspręsti dabartinę krizę Sirijos Arabų Respublikoje yra įtraukus Sirijos vadovaujamas politinis procesas, grindžiamas 2012 m. birželio 30 d. Ženevos komunikatu, ir akcentuojama, kad reikia kuo greičiau surengti tarptautinę konferenciją Sirijos klausimu;

               (3)

               Sirijos Arabų Respublikos vyriausybė paskelbė deklaraciją, kurioje pripažino, kad vykdoma plataus masto cheminių ginklų programa ir kad esama didelio cheminių ginklų, įskaitant pavojingus toksinius tokių ginklų cheminius komponentus, kiekio, o tai kelia didelį susirūpinimą kalbant apie ginklų neplatinimą, nusiginklavimą ir saugumą;

               (4)

               2013 m. spalio 14 d. įsigaliojus Sirija Arabų Respublikos prisijungimui prie Konvencijos dėl cheminio ginklo kūrimo, gamybos, kaupimo ir panaudojimo uždraudimo bei jo sunaikinimo (toliau – Cheminio ginklo uždraudimo konvencija arba CGUK), CGUO yra atsakinga už tikrinimą, kaip Sirija laikosi CGUK ir visų susijusių CGUO vykdomosios tarybos sprendimų sąlygų, ir už stebėseną, kaip bendros misijos dalį, kaip laikomasi visų susijusių JT ST rezoliucijų sąlygų;

               (5)

               2013 m. spalio 16 d. CGUO generalinis direktorius valstybėms, kurios yra CGUK Šalys, priminė (pranešimas S/1132/2013), kad Vykdomoji taryba Sprendime dėl Sirijos cheminių ginklų sunaikinimo (EC-M-33/DEC.1) nusprendė, inter alia, skubiai apsvarstyti Sekretoriato vykdomos veiklos, susijusios su Sirijos Arabų Respublika, finansavimo mechanizmus ir paraginti visas valstybes, esančias CGUK Šalimis, kurios gali skirti savanoriškų įnašų veiklai, vykdomai įgyvendinant šį sprendimą, tai padaryti. Tame pačiame pranešime buvo pateiktas raginimas visoms valstybėms, esančioms CGUK Šalimis, apsvarstyti galimybę skirti savanorišką bet kokio dydžio įnašą į Sirijos patikos fondą siekiant padėti organizacijai išspręsti ko gero vieną iš visų laikų sudėtingiausių problemų. Patikos fondas taip pat gali priimti įnašus iš kitų šaltinių, įskaitant nevyriausybines organizacijas, institucijas ar privačius paramos teikėjus;

               (6)

               2013 m. spalio 21 d. išvadose Europos Sąjungos Taryba palankiai įvertino CGUO vykdomosios tarybos sprendimą bei JT ST rezoliuciją 2118 ir pakartojo, kad Sąjunga yra pasirengusi apsvarstyti paramos klausimą;

               (7)

               2003 m. gruodžio 12 d. Europos Vadovų Taryba priėmė ES kovos su masinio naikinimo ginklų platinimu strategiją (toliau – Strategija), kurios III skyriuje pateiktas kovos su tokiu platinimu priemonių, kurių reikia imtis Sąjungoje ir trečiosiose šalyse, sąrašas;

               (8)

               Strategijoje pabrėžiamas CGUK ir CGUO esminis vaidmuo kuriant pasaulį be cheminių ginklų;

               (9)

               Sąjunga aktyviai įgyvendina Strategiją ir vykdo jos III skyriuje išvardytas priemones, visų pirma suteikdama finansinius išteklius daugiašalių institucijų, pavyzdžiui, CGUO, vykdomiems konkretiems projektams remti. Atitinkamai 2012 m. kovo 23 d. Taryba priėmė Sprendimą 2012/166/BUSP (1) dėl paramos CGUO veiksmams;

               (10)

               2013 m. lapkričio 21 d. CGUO generalinis direktorius paprašė Sąjungos prisidėti prie Sirijos patikos fondo;

               (11)

               šio sprendimo techninis įgyvendinimas turėtų būti pavestas CGUO. Sąjungos remiami projektai gali būti finansuojami tik iš savanoriškų įnašų į CGUO patikos fondą. Tokie įnašai, kuriuos turi skirti Sąjunga, bus skirti tam, kad CGUO galėtų įvykdyti 2013 m. rugsėjo 27 d. ir lapkričio 15 d. susijusiuose CGUO vykdomosios tarybos sprendimuose ir 2013 m. rugsėjo 27 d. JT ST rezoliucijoje 2118 nurodytas užduotis;

               (12)

               Komisijai turėtų būti patikėta prižiūrėti tinkamą Sąjungos finansinio įnašo įgyvendinimą,

         PRIĖMĖ ŠĮ SPRENDIMĄ:
   1 straipsnis
   1.   Sąjunga remia CGUO veiklą padėdama finansuoti išlaidas, susijusias su Sirijos cheminių ginklų sunaikinimo inspektavimu ir patikra, ir išlaidas, susijusias su veikla, papildančia pagrindines pavestas užduotis, kuriomis remiama JT ST rezoliucija 2118 (2013) bei 2013 m. rugsėjo 27 d. CGUO vykdomosios tarybos sprendimas dėl Sirijos cheminių ginklų sunaikinimo ir vėlesnės susijusios rezoliucijos bei sprendimai.
   2.   Šiuo Tarybos sprendimu remiamas projektas yra informuotumo apie padėtį, susijusią su CGUO ir JT bendros misijos saugumu, įskaitant kelių tinklo būklę, produktų tiekimas, teikiant CGUO ES palydovų centro palydovinius vaizdus ir susijusią informacinę medžiagą.
   Išsamus projekto aprašymas pateikiamas priede.
   2 straipsnis
   1.   Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis) yra atsakingas už šio sprendimo įgyvendinimą.
   2.   1 straipsnio 2 dalyje nurodytos veiklos techninis įgyvendinimas patikimas CGUO. Ji šią užduotį vykdo vyriausiojo įgaliotinio atsakomybe. Šiuo tikslu vyriausiasis įgaliotinis ir CGUO sudaro būtinus susitarimus.
   3 straipsnis
   1.   1 straipsnio 2 dalyje nurodytiems projektams įgyvendinti skiriama orientacinė finansavimo suma yra 2 311 842 EUR.
   2.   Iš 1 dalyje nustatytos sumos finansuojamos išlaidos tvarkomos laikantis Sąjungos biudžetui taikomų procedūrų ir taisyklių.
   3.   Komisija prižiūri, kad 1 dalyje nurodytos išlaidos būtų tvarkomos tinkamai. Šiuo tikslu ji sudaro finansavimo susitarimą su CGUO. Finansavimo susitarime numatoma, kad CGUO turi užtikrinti Sąjungos įnašo matomumą, atitinkantį jo dydį.
   4.   Įsigaliojus šiam sprendimui, Komisija siekia kuo greičiau sudaryti 3 dalyje nurodytą finansavimo susitarimą. Ji praneša Tarybai apie visus sunkumus, su kuriais susiduriama tame procese, ir finansavimo susitarimo sudarymo datą.
   4 straipsnis
   1.   Vyriausiasis įgaliotinis Tarybai pateikia šio sprendimo įgyvendinimo ataskaitą, parengtą remiantis reguliariai teikiamomis CGUO ataskaitomis. Atlikdama įvertinimą Taryba remiasi tomis ataskaitomis.
   2.   Komisija teikia Tarybai informaciją apie 1 straipsnio 2 dalyje nurodyto projekto įgyvendinimo finansinius aspektus.
   5 straipsnis
   1.   Šis sprendimas įsigalioja jo priėmimo dieną.
   2.   Jis nustoja galioti praėjus 12 mėnesių po 3 straipsnio 3 dalyje nurodyto Komisijos ir CGUO finansavimo susitarimo sudarymo dienos arba jis nustoja galioti 2014 m. birželio 10 d., jei iki tos dienos nesudaromas toks finansavimo susitarimas.

      Priimta Briuselyje 2013 m. gruodžio 9 d.

            Tarybos vardu

            Pirmininkė

         A. PABEDINSKIENĖ

      (1)  2012 m. kovo 23 d. Tarybos sprendimas 2012/166/BUSP dėl paramos Cheminio ginklo uždraudimo organizacijos (CGUO) veiksmams įgyvendinant ES kovos su masinio naikinimo ginklų platinimu strategiją (OL L 87, 2012 3 24, p. 49).

      PRIEDAS

         EUROPOS SĄJUNGOS PARAMA JT ST REZOLIUCIJAI 2118 (2013) IR CGUO VYKDOMOSIOS TARYBOS SPRENDIMUI EC-M-33/DEC.1 ĮGYVENDINANT ES KOVOS SU MASINIO NAIKINIMO GINKLŲ PLATINIMU STRATEGIJĄ

         Projektas.   Paramos palydoviniais vaizdais teikimas CGUO įgyvendinant CGUO ir JT bendrą misiją

         Tikslas

      Padėti CGUO, įgyvendinant CGUO ir JT bendrą misiją, įvykdyti jai skirtas užduotis pagal atitinkamas JT ST rezoliucijas bei CGUO vykdomosios tarybos sprendimus, taip pat laikantis Cheminio ginklo uždraudimo konvencijos sąlygų.

         Rezultatai

      Kelių tinklo būklės įvertinimas, visų pirma kelius blokuojančių kliūčių ir vietovių, kuriose kyla sunkumų judėti keliais, nustatymas; informuotumo apie padėtį, susijusią su Sirijoje dislokuotos CGUO ir JT bendros misijos saugumu ir lankytinomis / tikrintinomis vietomis, didinimas.

         Veikla

      Parama CGUO bus teikiama pateikiant ne daugiau kaip 5 ES palydovų centro palydovinio vaizdo produktus per savaitę visą misijos vykdymo laikotarpį, pradedant nuo sutarties pasirašymo iki 2014 m. gruodžio 31 d.
      JT ir CGUO plėtos savo veiklą bendradarbiaudamos su atitinkamais partneriais, įskaitant tarptautines organizacijas ir agentūras, kad būtų užtikrinta veiksminga sinergija ir išvengta dubliavimosi.


title: 2010 m. vasario 17 d. Komisijos sprendimas, skirti Europos vartotojų konsultacinės grupės narius ir jų pakaitinius narius

text:
27.2.2010

               LT

               Europos Sąjungos oficialusis leidinys

               C 50/4

         KOMISIJOS SPRENDIMAS
   2010 m. vasario 17 d.
   skirti Europos vartotojų konsultacinės grupės narius ir jų pakaitinius narius
   2010/C 50/03
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. rugsėjo 14 d. Komisijos sprendimą 2009/705/EB, įsteigiantį Europos vartotojų konsultacinę grupę (1), ypač į jo 4 straipsnį,
   kadangi:

               (1)

               Dabartinių Europos vartotojų konsultacinės grupės narių įgaliojimai baigiasi 2009 m. lapkričio 14 d.

               (2)

               Todėl remiantis valstybių narių ir Europos vartotojų organizacijų pasiūlymais reikia skirti naujus narius ir jų pakaitinius narius trejų metų laikotarpiui,

         NUSPRENDĖ:
   Vienintelis straipsnis
   Toliau išvardyti asmenys skiriami Europos vartotojų konsultacinės grupės nariais arba jų pakaitiniais nariais trejų metų kadencijai:

               Nariai

               Pakaitiniai nariai

               Gilles de HALLEUX (BE)

               Thibault WILLAERT (BE)

               Asen NENOV (BG)

               Bogomil NIKOLOV (BG)

               Karel PAVLÍK (CZ)

               Libor DUPAL (CZ)

               Rasmus KJELDAHL (DK)

               Benedicte FEDERSPIEL (DK)

               Cornelia TAUSCH (DE)

               Heinz WILLNAT (DE)

               Linda LÄÄNESAAR (EE)

               Enn-Toivo ANNUK (EE)

               James DOORLEY (IE)

               Dermott JEWELL (IE)

               Evangelia KEKELEKI (EL)

               Konstantinos DAGKOS (EL)

               Conchy MARTIN REY (ES)

               Eugenio RIBÓN SEISDEDOS (ES)

               Sandrine PERROIS (FR)

               Elsa COHEN (FR)

               Massimiliano DONA (IT)

               Carlo PILERI (IT)

               Giorgos TZIAPOURAS (CY)

               Maria FOTIOU (CY)

               Baiba MILTOVIČA (LV)

               Aivars SMAGARS (LV)

               Eglė KYBARTIENĖ (LT)

               Zita ČEPONYTÉ (LT)

               Eugène KIRSCH (LU)

               Bob SCHMITZ (LU)

               Zsolt HAJNAL (HU)

               Anita CZÁR (HU)

                  dar nepaskirtas (MT)

                  dar nepaskirtas (MT)

               Rogier KLIMBIE (NL)

               Rob DORSCHEIDT (NL)

               Karl KOLLMANN (AT)

               Ulrike DOCEKAL (AT)

               Olesia FRĄCZEK (PL)

               Grażyna ROKICKA (PL)

               Luís SILVEIRA RODRIGUES (PT)

               Patrícia GOMES (PT)

               Emil BOJIN (RO)

               Sorin TOMA (RO)

               Breda KUTIN (SI)

               Živa DROL NOVAK (SI)

               Miroslav TULÁK (SK)

               Božena STAŠENKOVÁ (SK)

               Tuula SARIO (FI)

               Kaisa PANNIMAA-PÄTSI (FI)

               Jens HENRIKSSON (SE)

               Jan BERTOFT (SE)

               Michelle SMYTH (UK)

               Jill JOHNSTONE (UK)

               Stephen RUSSELL (ANEC)

               Chiara GIOVANNINI (ANEC)

               Monique GOYENS (BEUC)

               Ursula PACHL (BEUC)

      Priimta Briuselyje 2010 m. vasario 17 d.

            Komisijos vardu,

            Pirmininko vardu

         Robert MADELIN

            Sveikatos ir vartotojų generalinis direktorius

      (1)  OL L 244, 2009 9 16, p. 21.


title: 2013/169/ES: 2013 m. kovo 20 d. Europos Centrinio Banko sprendimas dėl nepadengtų Vyriausybės garantuotų bankų obligacijų nuosavo naudojimo kaip įkaito Eurosistemos pinigų politikos operacijoms taisyklių (ECB/2013/6)

text:
5.4.2013

               LT

               Europos Sąjungos oficialusis leidinys

               L 95/22

         EUROPOS CENTRINIO BANKO SPRENDIMAS
   2013 m. kovo 20 d.
   dėl nepadengtų Vyriausybės garantuotų bankų obligacijų nuosavo naudojimo kaip įkaito Eurosistemos pinigų politikos operacijoms taisyklių
   (ECB/2013/6)
   (2013/169/ES)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 3 straipsnio 1 dalies pirmą įtrauką, 12 straipsnio 1 dalį, 14 straipsnio 3 dalį ir 18 straipsnio 2 dalį,
   kadangi:

               (1)

               vadovaujantis Europos centrinių bankų sistemos ir Europos Centrinio Banko statuto 18 straipsnio 1 dalimi, Europos Centrinis Bankas (ECB) ir valstybių narių, kurių valiuta yra euro, nacionaliniai centriniai bankai (toliau – NCB) gali atlikti kredito operacijas su kredito įstaigomis ir kitais rinkos dalyviais skolinant lėšas užtikrinus pakankamu įkeitimu. Standartinės sąlygos, kuriomis ECB ir NCB yra pasirengę atlikti kredito operacijas, įskaitant Eurosistemos kredito operacijoms reikalingo įkaito tinkamumo kriterijus, nustatytos 2011 m. rugsėjo 20 d. Gairių ECB/2011/14 dėl Eurosistemos pinigų politikos priemonių ir procedūrų (1) I priede;

               (2)

               vadovaujantis Gairių ECB/2011/14 I priedo 1.6 skirsniu, Valdančioji taryba gali bet kuriuo metu pakeisti Eurosistemos pinigų politikos operacijų įgyvendinimui taikomas priemones, sąlygas, kriterijus ir procedūras;

               (3)

               nepadengtų Vyriausybės garantuotų bankų obligacijų tiesioginis nuosavas naudojimas ir netiesioginis tokių obligacijų naudojimas, kai jos yra įtrauktos į padengtų obligacijų, kurias išleido kita sandorio šalis, išleidusi nepadengtas bankų obligacijas, arba kurias išleido su šia kita sandorio šalimi glaudžiais ryšiais susiję subjektai, fondą, nuo 2015 m. kovo 1 d. turėtų būti visiškai neleidžiamas kaip įkaitas Eurosistemos pinigų politikos operacijoms. Išskirtinėmis aplinkybėmis Valdančioji taryba gali nustatyti Eurosistemos pinigų politikos operacijose dalyvaujančioms kitoms sandorių šalims laikinas šio draudimo išimtis;

               (4)

               šio draudimo sąlygos turėtų būti nustatytos ECB sprendime,

         PRIĖMĖ ŠĮ SPRENDIMĄ:
   1 straipsnis
   Taisyklių dėl nepadengtų Vyriausybės garantuotų bankų obligacijų nuosavo naudojimo kaip įkaito pakeitimai
   1.   Nuo 2015 m. kovo 1 d. nepadengtos bankų obligacijos, kurias išleido jas naudojanti kita sandorio šalis arba su kita sandorio šalimi glaudžiais ryšiais susiję subjektai ir kurias visapusiškai garantavo vienas ar keli Europos ekonominės erdvės (EEE) viešojo sektoriaus subjektai, kurie turi teisę rinkti mokesčius, tokios kitos sandorio šalies nebegali būti naudojamos kaip įkaitas Eurosistemos pinigų politikos operacijoms: a) tiesiogiai arba b) netiesiogiai, kai jos yra įtrauktos į padengtų obligacijų, kurias išleido kita sandorio šalis, išleidusi nepadengtas bankų obligacijas, arba kurias išleido su šia kita sandorio šalimi glaudžiais ryšiais susiję subjektai, fondą.
   2.   Išimtiniais atvejais Valdančioji taryba gali nuspręsti leisti 1 dalyje nustatyto draudimo laikinas išimtis, tačiau ne ilgiau nei trejiems metams. Prie prašymo nustatyti išimtį turi būti pridėtas finansavimo planas, kuriame nurodoma, kaip prašymą pateikusi kita sandorio šalis ne vėliau kaip per trejus metus nuo išimties suteikimo atsisakys nepadengtų Vyriausybės garantuotų bankų obligacijų nuosavo naudojimo.
   3.   Esant bet kokiam šio sprendimo ir nacionaliniu lygiu NCB įgyvendintų Gairių ECB/2011/14 bei 2013 m. kovo 20 d. Gairių ECB/2013/4 dėl papildomų laikinų priemonių, susijusių su Eurosistemos refinansavimo operacijomis ir įkaito tinkamumu, neatitikimui (2), vadovaujamasi šiuo sprendimu.
   2 straipsnis
   Įsigaliojimas
   Šis sprendimas įsigalioja 2013 m. kovo 22 d.

      Priimta Frankfurte prie Maino 2013 m. kovo 20 d.

            ECB Pirmininkas

         Mario DRAGHI

      (1)  OL L 331, 2011 12 14, p. 1.

      (2)  Žr. šio Oficialiojo leidinio p. 23.


title: 2011 m. gruodžio 14 d. ELPA priežiūros institucijos sprendimas Nr. 394/11/COL, kuriuo aštuoniasdešimt trečiąjį kartą iš dalies keičiamos procedūrinės ir esminės taisyklės valstybės pagalbos srityje, įtraukiant naują skyrių apie valstybės pagalbos taisyklių taikymą nuo 2012 m. sausio 1 d. bankams skirtoms priemonėms finansų krizės sąlygomis paremti

text:
24.10.2013

               LT

               Europos Sąjungos oficialusis leidinys

               L 282/72

         ELPA PRIEŽIŪROS INSTITUCIJOS SPRENDIMAS
   Nr. 394/11/COL
   2011 m. gruodžio 14 d.
   kuriuo aštuoniasdešimt trečiąjį kartą iš dalies keičiamos procedūrinės ir esminės taisyklės valstybės pagalbos srityje, įtraukiant naują skyrių apie valstybės pagalbos taisyklių taikymą nuo 2012 m. sausio 1 d. bankams skirtoms priemonėms finansų krizės sąlygomis paremti
   ELPA PRIEŽIŪROS INSTITUCIJA (TOLIAU – INSTITUCIJA),
   kadangi:
   pagal Priežiūros institucijos ir Teismo susitarimo 5 straipsnio 2 dalies b punktą institucija skelbia pranešimus arba gaires dėl EEE susitarime nagrinėjamų klausimų, jei tai aiškiai numatyta tame susitarime arba Priežiūros institucijos ir Teismo susitarime arba jei institucija mano tai esant reikalinga,
   2011 m. gruodžio 1 d. Europos Komisija priėmė komunikatą dėl valstybės pagalbos taisyklių taikymo nuo 2012 m. sausio 1 d. bankų priemonėms finansų krizės sąlygomis paremti (1),
   šis komunikatas taip pat svarbus Europos ekonominei erdvei,
   pagal EEE susitarimo 1 straipsnyje nustatytą vientisumo tikslą reikia užtikrinti, kad EEE valstybės pagalbos taisyklės būtų vienodai taikomos visoje Europos ekonominėje erdvėje,
   pagal EEE susitarimo XV priedo 11 puslapyje esančio skyriaus „BENDROSIOS NUOSTATOS“ II punktą institucija, pasikonsultavusi su Komisija, turi priimti aktus, atitinkančius Europos Komisijos priimtus aktus,
   institucija šiuo klausimu konsultavosi su Europos Komisija ir ELPA valstybėmis 2011 m. gruodžio 2 d. raštais,
   PRIĖMĖ ŠĮ SPRENDIMĄ:
   1 straipsnis
   Valstybės pagalbos gairės iš dalies keičiamos įtraukiant naują skyrių apie valstybės pagalbos taisyklių taikymą nuo 2012 m. sausio 1 d. bankams skirtoms priemonėms finansų krizės sąlygomis paremti.
   Naujasis skyrius pateikiamas šio sprendimo priede.
   2 straipsnis
   Šio sprendimo tekstas autentiškas tik anglų kalba.

      Priimta Briuselyje 2011 m. gruodžio 14 d.

            ELPA priežiūros institucijos vardu

         Oda Helen SLETNES

            Pirmininkė

         Sverrir Haukur GUNNLAUGSSON

            Kolegijos narys

      (1)  OL C 356, 2011 12 6, p. 7.

      PRIEDAS

         VALSTYBĖS PAGALBOS TAISYKLIŲ TAIKYMAS NUO 2012 M. SAUSIO 1 D. BANKAMS SKIRTOMS PRIEMONĖMS FINANSŲ KRIZĖS SĄLYGOMIS PAREMTI

      1.   Įžanga

                  (1)

                  Nuo pasaulinės finansų ir ekonomikos krizės pradžios 2008 m. rudenį ELPA priežiūros institucija (toliau – institucija) paskelbė keturis gairių rinkinius (1), kuriuose pateikė išsamias gaires dėl valstybės paramos finansų įstaigoms (2) suderinamumo su Europos ekonominės erdvės susitarimo (toliau – EEE susitarimas) 61 straipsnio 3 dalies b punkto reikalavimais kriterijų. Minėtų gairių rinkiniai yra tokie: valstybės pagalbos taisyklių taikymas finansų įstaigoms skirtoms priemonėms dėl dabartinės pasaulinės finansų krizės (3) (toliau – Bankų gairės), finansų įstaigų kapitalo atkūrimas esant dabartinei finansų krizei: pagalbos apribojimas iki mažiausios būtinos sumos ir apsaugos priemonės nuo netinkamo konkurencijos iškraipymo (4) (toliau – Kapitalo atkūrimo gairės), sumažėjusios vertės turto tvarkymas EEE bankų sektoriuje (5) (toliau – Sumažėjusios vertės turto gairės) ir finansų sektoriaus gyvybingumo atkūrimas ir restruktūrizavimo priemonių vertinimas pagal valstybės pagalbos taisykles dabartinės krizės sąlygomis (6) (toliau – Restruktūrizavimo gairės). Trijuose iš šių keturių gairių rinkinių – Bankų, Kapitalo atkūrimo ir Sumažėjusios vertės turto gairėse – išdėstomos būtinos ELPA valstybių teikiamos pagrindinių rūšių pagalbos (garantijų dėl įsipareigojimų, kapitalo atkūrimo ir paramos turtui priemonių) suderinamumo sąlygos, o Restruktūrizavimo gairėse smulkiai apibūdinami ypatumai, kurie turi būti būdingi restruktūrizavimo (arba gyvybingumo) planui, bankams pagal EEE susitarimo 61 straipsnio 3 dalies b punktą teikiant su krize susijusią valstybės pagalbą.

                  (2)

                  2011 m. kovo 2 d. institucija priėmė penktąjį gairių rinkinį – dėl valstybės pagalbos taisyklių taikymo nuo 2011 m. sausio 1 d. bankams skirtoms paramos priemonėms dėl finansų krizės (7) (toliau – Pratęsimo gairės). Pratęsimo gairėmis iki 2011 m. gruodžio 31 d. pakeistomis sąlygomis pratęstas Restruktūrizavimo gairių – vienintelio iš keturių gairių rinkinių, kuriame nustatytas galiojimo terminas, – taikymas. Pratęsimo gairėse institucija taip pat nurodė, kad, jos nuomone, vis dar tenkinami valstybės pagalbos tvirtinimo pagal EEE susitarimo 61 straipsnio 3 dalies b punktą, pagal kurį pagalba išimtinai leidžiama kurios nors valstybės narės arba ELPA valstybės ekonomikos dideliems sutrikimams atitaisyti, reikalavimai ir kad turi toliau galioti Bankų, Kapitalo atkūrimo ir Sumažėjusios vertės turto gairės, kad būtų turimos gairės dėl su krize susijusios pagalbos bankams suderinamumo su EEE susitarimo 61 straipsnio 3 dalies b punktu kriterijų.

                  (3)

                  2011 m. padidėjusi įtampa valstybės garantuotos skolos rinkose darė vis didesnį spaudimą EEE bankų sektoriui, ypač vidutinio ir ilgalaikio finansavimo rinkoms. 2011 m. spalio 26 d. susitikime valstybių ar vyriausybių vadovų sutartu priemonių bankų sektoriuje rinkiniu (8) siekiama atkurti pasitikėjimą bankų sektoriumi garantuojant vidutinės trukmės finansavimą ir, atsižvelgiant į valstybės garantuotos skolos pozicijų įvertinimą rinkoje, sudarant laikiną kapitalo rezervą, kurio kapitalo santykis – 9 % aukščiausios kokybės kapitalo. Institucijos nuomone, nepaisant šių priemonių, valstybės pagalbos tvirtinimo pagal 61 straipsnio 3 dalies b punktą reikalavimai bus tenkinami ir pasibaigus 2011 m.

                  (4)

                  Todėl Bankų, Kapitalo atkūrimo ir Sumažėjusios vertės turto gairės bus taikomos ir po 2011 m. gruodžio 31 d. Pratęsiamas ir Restruktūrizavimo gairių taikymas – jos galioja ir po 2011 m. gruodžio 31 d. (9) Institucija stebės padėtį finansų rinkose ir, kai tik leis rinkos sąlygos, imsis priemonių, kad nustatytų tvaresnes valstybės pagalbos bankams sanuoti ir restruktūrizuoti pagal EEE susitarimo 61 straipsnio 3 dalies b punktą taisykles.

                  (5)

                  Siekiant palengvinti priemonių bankų sektoriuje rinkinio įgyvendinimą ir atsižvelgti į bankų rizikos profilio pokyčius nuo krizės pradžios, pageidautina aiškiau apibrėžti ir atnaujinti tam tikrus taisyklių aspektus. Šiose gairėse išdėstomi reikiami su krize susijusios pagalbos bankams teikimo nuo 2012 m. sausio 1 d. suderinamumo kriterijų pakeitimai. Visų pirma šiomis gairėmis:

                              a)

                              papildomos Kapitalo atkūrimo gairės: pateikiama išsamesnių gairių, kaip užtikrinti deramą atlygį už kapitalo priemones, kurios neduoda fiksuotos grąžos;

                              b)

                              paaiškinama, kaip institucija atliks proporcingą ilgalaikio bankų gyvybingumo įvertinimą atsižvelgdama į priemonių bankų sektoriuje rinkinį; ir

                              c)

                              peržiūrimi metodai, kuriais užtikrinama, kad už garantijas dėl bankų įsipareigojimų mokami mokesčiai būtų pakankamai dideli susijusiai pagalbai apriboti iki minimumo, taip siekiant užtikrinti, kad metodais būtų atsižvelgiama į didesnius pastarojo meto bankų kredito įsipareigojimų neįvykdymo apsikeitimo sandorių (CDS) palūkanų normų skirtumus ir atitinkamos ELPA valstybės CDS palūkanų normų skirtumų poveikį.

            2.   Valstybės vykdomo kapitalo atkūrimo įkainojimas ir sąlygos

                  (6)

                  Kapitalo atkūrimo gairėse pateikiamos bendros kapitalo injekcijų įkainojimo gairės. Tos gairės daugiausia susijusios su fiksuotos grąžos duodančiomis kapitalo priemonėmis.

                  (7)

                  Atsižvelgdama į reglamentavimo pokyčius ir kintančią rinkos aplinką, institucija numato, kad ateityje valstybės kapitalo injekcijos gali dažniau būti kintamą atlygį duodančių akcijų formos. Pageidautina aiškiau apibrėžti kapitalo injekcijų įkainojimo taisykles, nes atlygio už tokias akcijas forma – (neužtikrinti) dividendai ir kapitalo prieaugis, todėl sunku tiesiogiai įvertinti ex ante atlygį už tokias priemones.

                  (8)

                  Todėl atlygį už tokias kapitalo injekcijas institucija vertins remdamasi akcijų emisijos kaina. Pasirašomų kapitalo injekcijų akcijų kaina turėtų būti pakankamai diskontuota (patikslinus atsižvelgiant į vertės sumažėjimą) (10) prieš pat pranešant apie kapitalo injekciją, kad būtų pakankamai užtikrinta, jog valstybė gautų deramą atlygį (11).

                  (9)

                  Į biržos sąrašus įtrauktiems bankams orientacinė akcijos kaina turėtų būti kotiruojama akcijų rinkos kaina su teisėmis, lygiavertėmis toms, kurios priskiriamos išleidžiamoms akcijoms. Į biržos sąrašus neįtrauktiems bankams tokios rinkos kainos nėra, todėl ELPA valstybės turėtų taikyti deramą rinka grindžiamo vertinimo metodą (įskaitant panašių grupių kainos ir pelno santykio metodą arba kitus visuotinai pripažintus vertinimo metodus). Pasirašomos akcijos turėtų būti pakankamai diskontuotos šios rinkos (arba rinka grindžiamos) vertės.

                  (10)

                  Jei ELPA valstybės pasirašo akcijas be balsavimo teisių, gali būti reikalingas didesnis diskontas, kurio dydis turėtų atspindėti akcijų su balsavimo teisėmis ir akcijų be balsavimo teisių kainų skirtumą vyraujančiomis rinkos sąlygomis.

                  (11)

                  Kapitalo atkūrimo priemonėmis bankai turi būti deramai skatinami kuo greičiau atsisakyti valstybės paramos. Jei paskatos atsisakyti paramos sumanytos taip, kad ribojamos ELPA valstybės galimybės tikėtis kintamą atlygį duodančių akcijų kurso padidėjimo, pavyzdžiui, seniesiems akcininkams išleidžiami varantai, kad jie iš valstybės galėtų išpirkti naujas akcijas už kainą, kuri apima deramą metinę grąžą valstybei, bus reikalingas didesnis diskontas, kad būtų atspindėtas akcijų kurso padidėjimo galimybių apribojimas.

                  (12)

                  Bet kuriuo atveju diskonto dydis turi atspindėti kapitalo injekcijos, susijusios su esamu aukščiausios kokybės I lygio kapitalu, dydį. Kuo didesnis kapitalo trūkumas, susijęs su esamu kapitalu, tuo didesnė rizika valstybei, todėl reikalingas didesnis diskontas.

                  (13)

                  Mišriose priemonėse iš esmės turėtų būti numatytas alternatyvus atkarpų mokėjimo mechanizmas, pagal kurį atkarpos, kurios negali būti išmokėtos grynaisiais, būtų valstybei išmokamos išleidžiant naujas akcijas.

                  (14)

                  Institucija toliau reikalaus, kad bet kurio banko, gaunančio valstybės paramą kapitalo atkūrimo arba sumažėjusios vertės turto priemonėmis, restruktūrizavimo planą (arba atnaujintą restruktūrizavimo planą) ELPA valstybės pateiktų per šešis mėnesius nuo institucijos sprendimo, kuriuo jam leidžiama teikti sanavimo pagalbą, datos. Jei sprendimas dėl sanavimo pagalbos teikimo bankui pagal pagalbos bankams suderinamumo su EEE susitarimo 61 straipsnio 3 dalies b punktu taisykles (nesvarbu, ar ji susijusi su ta pačia restruktūrizavimo operacija) jau priimtas, institucija gali reikalauti restruktūrizavimo planą pateikti per trumpesnį nei šešių mėnesių laikotarpį. Atlikdama proporcingą ilgalaikio bankų gyvybingumo vertinimą, institucija atsižvelgs į visus požymius, iš kurių matyti, kad bankai gali būti ilgą laiką gyvybingi daug nerestruktūrizuoti, visų pirma kai kapitalo iš esmės pritrūksta dėl sumažėjusio pasitikėjimo valstybės garantuota skola, kai valstybės kapitalo injekcija apribojama suma, reikalinga kompensuoti nuostoliams dėl EEE susitarimo susitariančiųjų šalių obligacijų įvertinimo pagal rinkos kainą bankuose, kurie kitais atžvilgiais yra gyvybingi, ir kai analizė rodo, kad šie bankai pernelyg nerizikavo įgydami valstybės garantuotos skolos vertybinių popierių.

            3.   Valstybės garantijų įkainojimas ir teikimo sąlygos

                  (15)

                  Bankai gali gauti valstybės garantiją dėl naujų užtikrintų arba neužtikrintų skolos priemonių, išskyrus laikomąsias kapitalu, emisijos. Kadangi spaudimas bankų finansavimui daugiausia daromas vidutinio ir ilgalaikio finansavimo rinkose, valstybės garantijos turėtų būti iš esmės taikomos skoloms, kurių grąžinimo terminas – nuo vienų iki penkerių metų (septyneri metai, kai padengtos obligacijos).

                  (16)

                  Nuo krizės pradžios valstybės garantijų kaina siejama su gavėjo CDS palūkanų normų skirtumų mediana 2007 m. sausio 1 d.–2008 m. rugpjūčio 31 d. Nuo 2010 m. liepos 1 d. galioja padidinta kaina, kuri geriau atspindi atskirų gavėjų rizikos profilį (12).

                  (17)

                  Siekiant atsižvelgti į didesnius pastarojo meto bankų CDS palūkanų normų skirtumus dėl rizikos, turėtų būti ši įkainojimo formulė atnaujinta ir remiamasi CDS palūkanų normų skirtumų mediana per trejų metų laikotarpį, pasibaigiantį likus vienam mėnesiui iki garantijų suteikimo. Kadangi per pastaruosius metus CDS palūkanų normų skirtumai iš dalies padidėjo dėl atskiriems bankams nebūdingos įtakos, visų pirma dėl didėjančios įtampos valstybės garantuotos skolos rinkose ir apskritai didesnio rizikos suvokimo bankų sektoriuje, šioje formulėje atskiriems bankams būdinga rizika turėtų būti atskirta nuo EEE valstybių ir visos rinkos CDS palūkanų normų skirtumų pokyčių. Ši formulė taip pat turėtų atspindėti tai, kad garantijos dėl padengtų obligacijų kelia garantui gerokai mažesnę riziką nei garantijos dėl neužtikrintos skolos.

                  (18)

                  Atsižvelgiant į 17 punkte paminėtus principus, pagal priede išdėstytą peržiūrėtą įkainojimo formulę nustatomi minimalūs garantijų mokesčiai, kurie turėtų būti taikomi, kai valstybės garantijos teikiamos nacionaliniu pagrindu, ELPA valstybėms nesudarant bendro garantijų fondo. Institucija šią formulę taikys visoms valstybės garantijoms dėl 2012 m. sausio 1 d. arba vėliau bankų prisiimtų įsipareigojimų, kurių įvykdymo terminas – vieni arba daugiau metų.

                  (19)

                  Kai garantijomis dengiami įsipareigojimai, išreikšti ne garanto nacionaline valiuta, turėtų būti taikomas papildomas mokestis, kad būtų padengta garanto prisiimta valiutos kurso rizika.

                  (20)

                  Kai reikia, kad garantijomis būtų dengiama skola, kurios grąžinimo terminas – mažiau nei vieni metai, institucija toliau taikys dabartinę įkainojimo formulę, kuri pateikiama susipažinti priedėlyje. Institucija neleis garantijomis dengti skolų, kurių grąžinimo terminas – mažiau nei trys mėnesiai, išskyrus išimtinius atvejus, kai tokios garantijos reikalingos finansų stabilumui užtikrinti. Tokiais atvejais institucija atitinkamą atlygį vertins atsižvelgdama į būtinybę pakankamai skatinti kuo greičiau atsisakyti valstybės paramos.

                  (21)

                  Jei ELPA valstybės nuspręs nustatyti bendro garantijų dėl bankų įsipareigojimų fondo sudarymo tvarką, institucija atitinkamai peržiūrės savo rekomendacijas, visų pirma siekdama užtikrinti, kad ELPA valstybių CDS palūkanų normų skirtumai nedarytų didesnio poveikio, nei reikia.

                  (22)

                  Kad institucija galėtų įvertinti, kaip peržiūrėta įkainojimo formulė taikoma praktiškai, ELPA valstybės, pranešdamos apie naujas arba pratęstas garantijų schemas, turėtų kiekvienam reikalavimus gauti tokias garantijas atitinkančiam bankui nurodyti orientacinį mokestį, nustatytą taikant formulę, kuria atsižvelgiama į naujausius rinkos duomenis. Per tris mėnesius nuo kiekvienos garantuotų obligacijų emisijos ELPA valstybės taip pat turėtų pranešti institucijai apie faktinį garantijos mokestį, taikytą kiekvienai garantuotų obligacijų emisijai.

         (1)  EEE susitarimo 61 ir 62 straipsnių ir Priežiūros institucijos ir Teismo susitarimo 3 protokolo 1 straipsnio taikymo ir aiškinimo gairės (toliau – Valstybės pagalbos gairės), institucijos priimtos ir paskelbtos 1994 m. sausio 19 d., paskelbtos Europos Sąjungos oficialiajame leidinyje (toliau – OL) L 231, 1994 9 3, p. 1, ir EEE priede Nr. 32, 1994 9 3, p. 1. Paskutinį kartą gairės iš dalies pakeistos 2011 m. kovo 2 d. Atnaujinta valstybės pagalbos gairių versija skelbiama institucijos interneto svetainėje http://www.eftasurv.int/state-aid/legal-framework/state-aid-guidelines/.

         (2)  Kad skaitytojui būtų patogiau, finansų įstaigos šiame dokumente vadinamos tiesiog bankais.

         (3)  Paskelbta adresu http://www.eftasurv.int/?1=1&showLinkID=16604&1=1.

         (4)  Paskelbta adresu http://www.eftasurv.int/?1=1&showLinkID=16015&1=1.

         (5)  Paskelbta adresu http://www.eftasurv.int/?1=1&showLinkID=16585&1=1.

         (6)  Paskelbta adresu http://www.eftasurv.int/media/state-aid-guidelines/Part-VIII—Return-to-viability-and-the-assessment-of-restructuring-measures-in-the-financial-sector.pdf.

         (7)  Paskelbta adresu http://www.eftasurv.int/media/state-aid-guidelines/Part-VIII—Financial-Crisis-Guidelines-2011.pdf.

         (8)  2011 m. spalio 26 d. ES valstybių ar vyriausybių vadovų pareiškimas (http://www.consilium.europa-.eu/uedocs/cms_Data/docs/pressdata/en/ec/125621.pdf).

         (9)  Pagal institucijos ankstesnę praktiką dabartinės arba naujos bankų paramos schemos (kad ir kokios jose būtų nustatytos paramos priemonės – garantijos, kapitalo atkūrimas, likvidumas, parama turtui ar kt.) bus prireikus pratęstos arba patvirtintos tik šešiems mėnesiams, kad 2012 m. viduryje būtų galima atlikti kitus taisymus.

         (10)  Sumažėjimas gali būti apskaičiuojamas taikant visuotinai pripažintus rinkos metodus (pvz., teorinę kainą be pasirašymo mokesčio (TERP)).

         (11)  Jei ELPA valstybės pasirašo akcijų emisiją, emitentas turėtų mokėti deramą pasirašymo mokestį.

         (12)  Žr. 2010 m. balandžio 30 d. Konkurencijos GD darbinį dokumentą dėl valstybės pagalbos taisyklių taikymo vyriausybės garantijų schemoms, skirtoms bankų skolai padengti, taikomoms po 2010 m. birželio 30 d. (http://ec.europa.eu/competition/state_aid/studies_reports/phase_out_bank_guarantees.pdf).

         Priedėlis

            Garantijos dėl skolų, kurių grąžinimo terminas – vieni arba daugiau metų

         Garantijos mokestis turėtų būti lygus bent:

                     1)

                     40 bazinių punktų (bp) bazinio mokesčio ir

                     2)

                     rizika pagrįsto mokesčio, gauto 40 bazinių punktų padauginus iš rizikos mato, kurį sudaro i) pusė gavėjo penkerių metų pirmaeilių CDS palūkanų normų skirtumo medianos per trejus metus, kurie baigiasi likus vienam mėnesiui iki garantuotų obligacijų emisijos datos, ir pirmaeilių kreditorių rodiklio iTraxx (iTraxx senior financials index) penkerių metų medianai tuo pačiu laikotarpiu santykio ir ii) pusė visų EEE valstybių penkerių metų pirmaeilių CDS palūkanų normų skirtumo medianos ir garantiją teikiančios ELPA valstybės narės penkerių metų pirmaeilių CDS palūkanų normų skirtumo medianos santykio, sumai.

               Garantijos mokesčio formulė užrašoma taip:

         čia A – gavėjo penkerių metų pirmaeilių CDS palūkanų normų skirtumo mediana, B – pirmaeilių kreditorių rodiklio iTraxx (iTraxx senior financials index) penkerių metų mediana, C – visų EEE valstybių penkerių metų pirmaeilių CDS palūkanų normų skirtumo mediana ir D – garantiją teikiančios ELPA valstybės penkerių metų pirmaeilių CDS palūkanų normų skirtumo mediana.
         Apskaičiuojant medianas atsižvelgiama į trejų metų laikotarpį, pasibaigiantį likus vienam mėnesiui iki garantuotų obligacijų emisijos datos.
         Nustatant garantijos dėl padengtų obligacijų mokestį gali būti atsižvelgiama tik į pusę rizika pagrįsto mokesčio, apskaičiuoto pagal 2 punktą.

            Reprezentatyviųjų CDS duomenų neturintys bankai

         Bankų, kurie neturi CDS duomenų arba neturi reprezentatyviųjų CDS duomenų, tačiau turi kredito reitingą, lygiavertis CDS palūkanų normų skirtumas turėtų būti nustatomas iš tos reitingo kategorijos banko penkerių metų CDS palūkanų normų skirtumo medianos tuo pačiu imties laikotarpiu, pagrįstos reprezentatyviąja EEE valstybių didelių bankų imtimi. Priežiūros institucija vertins, ar banko CDS duomenys reprezentatyvūs.
         Bankų, kurie neturi nei CDS duomenų, nei kredito reitingo, lygiavertis CDS palūkanų normų skirtumas turėtų būti nustatomas iš žemiausios reitingo kategorijos (1) banko penkerių metų CDS palūkanų normų skirtumo medianos tuo pačiu imties laikotarpiu, pagrįstos reprezentatyviąja EEE valstybių didelių bankų imtimi. Apskaičiuotas šios kategorijos bankų CDS palūkanų normų skirtumas gali būti tikslinamas remiantis priežiūros institucijos atliktu vertinimu.
         Reprezentatyviąsias EEE valstybių didelių bankų imtis nustatys institucija.

            Garantijos dėl skolų, kurių grąžinimo terminas – mažiau nei vieni metai

         Kadangi skoloms, kurių grąžinimo terminas – mažiau nei vieni metai, CDS palūkanų normų skirtumai gali būti netinkama kredito rizikos priemonė, garantijos dėl tokios skolos mokestis turėtų būti lygus bent:

                     1)

                     50 bazinių punktų bazinio mokesčio ir

                     2)

                     rizika pagrįsto mokesčio, lygaus 20 bazinių punktų A+ ar A reitingą turintiems bankams, 30 bazinių punktų A– reitingą turintiems bankams arba 40 bazinių punktų žemesnį nei A– reitingą turintiems ar jokio reitingo neturintiems bankams, sumai.

            (1)  Žemiausia reitingo kategorija – A, nes nepakanka duomenų apie BBB reitingo kategoriją.


title: 2013/610/ES: 2013 m. balandžio 17 d. Europos Parlamento sprendimas dėl Europos operatyvaus bendradarbiavimo prie Europos Sąjungos valstybių narių išorės sienų valdymo agentūros 2011 finansinių metų biudžeto įvykdymo patvirtinimo

text:
16.11.2013

               LT

               Europos Sąjungos oficialusis leidinys

               L 308/324

      EUROPOS PARLAMENTO SPRENDIMAS

   2013 m. balandžio 17 d.
   dėl Europos operatyvaus bendradarbiavimo prie Europos Sąjungos valstybių narių išorės sienų valdymo agentūros 2011 finansinių metų biudžeto įvykdymo patvirtinimo
   (2013/610/ES)
   EUROPOS PARLAMENTAS,

               —

               atsižvelgdamas į Europos operatyvaus bendradarbiavimo prie Europos Sąjungos valstybių narių išorės sienų valdymo agentūros 2011 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos operatyvaus bendradarbiavimo prie Europos Sąjungos valstybių narių išorės sienų valdymo agentūros 2011 finansinių metų metinių ataskaitų kartu su Agentūros atsakymais (1),

               —

               atsižvelgdamas į Tarybos 2013 m. vasario 12 d. rekomendaciją (05753/2013 – C7-0041/2013),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2004 m. spalio 26 d. Tarybos reglamentą (EB) Nr. 2007/2004, įsteigiantį Europos operatyvaus bendradarbiavimo prie Europos Sąjungos valstybių narių išorės sienų valdymo agentūrą (4), ypač į jo 30 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir Piliečių laisvių, teisingumo ir vidaus reikalų komiteto nuomonę (A7-0079/2013),

               1.

               patvirtina Europos operatyvaus bendradarbiavimo prie Europos Sąjungos valstybių narių išorės sienų valdymo agentūros vykdomajam direktoriui, kad Agentūros 2011 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos operatyvaus bendradarbiavimo prie Europos Sąjungos valstybių narių išorės sienų valdymo agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 388, 2012 12 15, p. 202.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 349, 2004 11 25, p. 1.

      (5)  OL L 357, 2002 12 31, p. 72.

         EUROPOS PARLAMENTO REZOLIUCIJA

      2013 m. balandžio 17 d.
      su pastabomis, sudarančiomis neatskiriamą sprendimo dėl Europos operatyvaus bendradarbiavimo prie Europos Sąjungos valstybių narių išorės sienų valdymo agentūros 2011 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į Europos operatyvaus bendradarbiavimo prie Europos Sąjungos valstybių narių išorės sienų valdymo agentūros 2011 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Europos operatyvaus bendradarbiavimo prie Europos Sąjungos valstybių narių išorės sienų valdymo agentūros 2011 finansinių metų metinių ataskaitų kartu su Agentūros atsakymais (1),

                  —

                  atsižvelgdamas į Tarybos 2013 m. vasario 12 d. rekomendaciją (05753/2013 – C7-0041/2013),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

                  —

                  atsižvelgdamas į 2004 m. spalio 26 d. Tarybos reglamentą (EB) Nr. 2007/2004, įsteigiantį Europos operatyvaus bendradarbiavimo prie Europos Sąjungos valstybių narių išorės sienų valdymo agentūrą (4), ypač į jo 30 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

                  —

                  atsižvelgdamas į Darbo tvarkos taisyklių 77 straipsnį ir VI priedą,

                  —

                  atsižvelgdamas į Biudžeto kontrolės komiteto pranešimą ir Piliečių laisvių, teisingumo ir vidaus reikalų komiteto nuomonę (A7-0079/2013),

                  A.

                  kadangi Audito Rūmai pranešė, kad jiems pateiktas pagrįstas patikinimas, jog Europos operatyvaus bendradarbiavimo prie Europos Sąjungos valstybių narių išorės sienų valdymo agentūros (toliau – Agentūra) 2011 finansinių metų metinės finansinės ataskaitos yra patikimos ir pagal jas atliktos operacijos teisėtos ir tvarkingos,

                  B.

                  kadangi Parlamentas 2012 m. gegužės 10 d. patvirtino Agentūros vykdomajam direktoriui, kad Agentūros 2010 finansinių metų biudžetas įvykdytas (6), ir kadangi kartu su biudžeto įvykdymo patvirtinimu pateiktoje rezoliucijoje, be kita ko:

                              —

                              pakartota, kad asignavimų perkėlimo praktika turėtų būti stipriai apribota ir kad ji neturėtų trikdyti patikimo finansų valdymo praktikos, ir Agentūra paraginta ateityje vadovautis metinio periodiškumo principu,

                              —

                              Agentūra paraginta vykdyti suteiktų dotacijų ex post kontrolę rengiant jos atstovų apsilankymus vietoje,

                  C.

                  kadangi bendras Agentūros 2011 m. biudžetas sudarė 118 200 000 EUR, palyginti su 93 200 000 EUR 2010 finansiniais metais; kadangi 2011 m. pradinis Sąjungos indėlis į Agentūros biudžetą sudarė 111 000 000 EUR, palyginti su 89 100 000 EUR 2010 m.;

         Biudžeto ir finansų valdymas

                  1.

                  pripažįsta, kad Agentūros biudžetui buvo parengti trys taisomieji biudžetai, kuriais buvo siekiama trijų tikslų:

                              —

                              į III antraštinę dalį (Veiklos išlaidos) įtraukti biudžeto punktą „EUROSUR“,

                              —

                              padidinti Agentūros biudžetą 12 700 000 EUR, kurie sudarytų skubaus reagavimo į įvykius Šiaurės Afrikoje finansinio paketo dalį,

                              —

                              įtraukti 31 800 000 EUR įsipareigojimų asignavimų paketą, skirtą skubaus reagavimo į įvykius Viduržemio jūros šalyse paketui finansuoti;

                  2.

                  pažymi, kad vertinant sumokėtus asignavimus Agentūros biudžeto įvykdymo lygis siekia 96 % pagal I antraštinę dalį (Personalo išlaidos), 74 % pagal II antraštinę dalį (Administracinės išlaidos) ir 58 % pagal III antraštinę dalį; ragina Agentūrą įgyvendinti konkrečias priemones, skirtas biudžeto sudarymo procesui gerinti ir administracinių ir veiklos išlaidų mokėjimų panaudojimo lygiui padidinti;

                  3.

                  reiškia didžiulį susirūpinimą dėl to, kad 33 % Agentūros 2011 m. biudžeto (38,7 mln. EUR) perkelta į 2012 m.; pažymi, kad perkėlimai, susiję su III antraštine dalimi (Veiklos išlaidos) sudarė 36 mln. EUR (41 %); pažymi, kad, kaip ir 2010 m., perkeliama pernelyg daug lėšų, ir kad tai neatitinka biudžeto metinio periodiškumo principo;

                  4.

                  apgailestauja, kad iš visos perkeltos sumos Agentūros perkelti bendro pobūdžio įsipareigojimai sudarė 5,1 mln. EUR; pažymi, kad Agentūros finansiniame reglamente nenustatytas aiškus tokio perkėlimo į kitą laikotarpį pagrindas; supranta, kad dėl to, jog lėšos gaunamos finansinių metų pabaigoje, gali būti daugiau lėšų perkeliama į kitus metus;

         2010 m. biudžeto įvykdymo patvirtinimo rekomendacijų vykdymas

                  5.

                  pažymi, kad 2012 m. Agentūra priėmė ir įgyvendino ex post kontrolės strategiją ir surengė tris apsilankymus vietoje, kurie apėmė 9 % iš 2011 m. išmokėtų 73 mln. EUR dotacijų; teigiamai vertina tai, kad nustatyta, jog klaidų lygis nesiekė 1 %, ir kad 2013 m. planuojami šeši apsilankymai vietoje;

                  6.

                  atkreipia dėmesį į Agentūros pastangas ir į nuolatinius sunkumus, su kuriais ji susiduria biudžeto vykdymo procese; atkreipia dėmesį į Agentūros paaiškinimus, kad sunkumų kilo, be kita ko, dėl išorinių veiksnių, kaip antai netikėti įvykiai prie išorės sienų; ragina Agentūrą toliau dėti pastangas šioje srityje;

         Priežiūros ir kontrolės sistemos

                  7.

                  supranta, kad, nepaisant atliekamų pagrįstų patikrinimų, Agentūra paprastai nereikalavo pateikti patvirtinamųjų dokumentų, kuriais būtų galima spręsti netinkamo Agentūros finansuojamų dotacijų panaudojimo bendroms valstybių narių ir Šengeno asocijuotųjų šalių operacijoms rizikos problemą; palankiai vertina tai, kad Agentūra patvirtino politiką, kurią vykdant siekiama stiprinti ex ante kontrolę nuolat taikant reikalavimą pateikti patvirtinamuosius dokumentus;

                  8.

                  stebisi sužinojęs, kad, kaip ir 2010 m., Agentūros apskaitos sistemą tvirtins jos apskaitos pareigūnas;

                  9.

                  apgailestauja, kad nustatyta vidaus kontrolės trūkumų, susijusių su ilgalaikio turto valdymu; apgailestauja, kad nesama ilgalaikio turto perleidimo procedūros ir kad fizinis inventorius parengtas ne iki galo;

                  10.

                  pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos 2013 m. balandžio 17 d. rezoliucijoje (7) dėl agentūrų veiklos, finansų valdymo ir kontrolės.

         (1)  OL C 388, 2012 12 15, p. 202.

         (2)  OL L 248, 2002 9 16, p. 1.

         (3)  OL L 298, 2012 10 26, p. 1.

         (4)  OL L 349, 2004 11 25, p. 1.

         (5)  OL L 357, 2002 12 31, p. 72.

         (6)  OL L 286, 2012 10 17, p. 288.

         (7)  Priimti tekstai, P7_TA(2013)0134 (žr. šio Oficialiojo leidinio p. 374).


title: 2011/602/ES: 2011 m. gegužės 10 d. Europos Parlamento sprendimas dėl Europos Sąjungos pagrindinių teisių agentūros 2009 finansinių metų biudžeto įvykdymo patvirtinimo

text:
27.9.2011

               LT

               Europos Sąjungos oficialusis leidinys

               L 250/220

         EUROPOS PARLAMENTO SPRENDIMAS
   2011 m. gegužės 10 d.
   dėl Europos Sąjungos pagrindinių teisių agentūros 2009 finansinių metų biudžeto įvykdymo patvirtinimo
   (2011/602/ES)
   EUROPOS PARLAMENTAS,
   atsižvelgdamas į Europos Sąjungos pagrindinių teisių agentūros 2009 finansinių metų galutines metines ataskaitas,
   atsižvelgdamas į Audito Rūmų ataskaitą dėl Europos Sąjungos pagrindinių teisių agentūros 2009 finansinių metų galutinių metinių ataskaitų kartu su Agentūros atsakymais (1),
   atsižvelgdamas į 2011 m. vasario 15 d. Tarybos rekomendaciją (05892/2011 – C7–0052/2011),
   atsižvelgdamas į EB sutarties 276 straipsnį ir Sutarties dėl Europos Sąjungos veikimo 319 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,
   atsižvelgdamas į 2007 m. vasario 15 d. Tarybos reglamentą (EB) Nr. 168/2007, įsteigiantį Europos Sąjungos pagrindinių teisių agentūrą (3), ypač į jo 21 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,
   atsižvelgdamas į Darbo tvarkos taisyklių 77 straipsnį ir į VI priedą,
   atsižvelgdamas į Biudžeto kontrolės komiteto pranešimą ir į Piliečių laisvių, teisingumo ir vidaus reikalų komiteto nuomonę (A7–0130/2011),

               1.

               patvirtina Europos Sąjungos pagrindinių teisių agentūros direktoriui, kad Agentūros 2009 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos Sąjungos pagrindinių teisių agentūros direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL C 338, 2010 12 14, p. 10.

      (2)  OL L 248, 2002 9 16, p. 1.

      (3)  OL L 53, 2007 2 22, p. 1.

      (4)  OL L 357, 2002 12 31, p. 72.
    ---documentbreak---

               27.9.2011

               LT

               Europos Sąjungos oficialusis leidinys

               L 250/221

         EUROPOS PARLAMENTO REZOLIUCIJA
   2011 m. gegužės 10 d.
   su pastabomis, sudarančiomis neatskiriamą sprendimo dėl Europos Sąjungos pagrindinių teisių agentūros 2009 finansinių metų biudžeto įvykdymo patvirtinimo dalį
   EUROPOS PARLAMENTAS,
   atsižvelgdamas į Europos Sąjungos pagrindinių teisių agentūros 2009 finansinių metų galutines metines ataskaitas,
   atsižvelgdamas į Audito Rūmų ataskaitą dėl Europos Sąjungos pagrindinių teisių agentūros 2009 finansinių metų galutinių metinių ataskaitų kartu su Agentūros atsakymais (1),
   atsižvelgdamas į 2011 m. vasario 15 d. Tarybos rekomendaciją (05892/2011 – C7–0052/2011),
   atsižvelgdamas į EB sutarties 276 straipsnį ir Sutarties dėl Europos Sąjungos veikimo 319 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,
   atsižvelgdamas į 2007 m. vasario 15 d. Tarybos reglamentą (EB) Nr. 168/2007, įsteigiantį Europos Sąjungos pagrindinių teisių agentūrą (3), ypač į jo 21 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,
   atsižvelgdamas į Darbo tvarkos taisyklių 77 straipsnį ir į VI priedą,
   atsižvelgdamas į Biudžeto kontrolės komiteto pranešimą ir į Piliečių laisvių, teisingumo ir vidaus reikalų komiteto nuomonę (A7–0130/2011),

               A.

               kadangi Audito Rūmai pranešė, kad jiems pateiktas pagrįstas patikinimas, jog 2009 finansinių metų metinės ataskaitos yra patikimos ir pagal jas vykdytos finansinės operacijos yra teisėtos ir tvarkingos;

               B.

               kadangi Parlamentas 2010 gegužės 5 d. Europos Sąjungos pagrindinių teisių agentūros direktoriui patvirtino, kad Agentūros 2008 finansinių metų biudžetas įvykdytas (5), ir savo prie biudžeto įvykdymo patvirtinimo sprendimo pridėtoje rezoliucijoje, be kita ko:

                           —

                           ragina Agentūrą planuojant nustatyti SMART tikslus ir RACER rodiklius tam, kad būtų galima geriau įvertinti jos veiklos rezultatus,

                           —

                           džiaugiasi, kad 2009 m. viduryje Agentūra pradėjo naudoti veikla grindžiamo biudžeto programinę įrangą, kurią taikant bus galima pateikti aiškius skirtų finansinių ir žmogiškųjų išteklių rodiklius,

                           —

                           pažymi, kad 2008 m. Europos kovos su sukčiavimu tarnybos (OLAF) pradėtas tyrimas dėl Agentūros veiklos 2009 m. buvo baigtas nesiimant jokių tolesnių veiksmų;

               C.

               kadangi 2009 m. Agentūros biudžetas buvo 17 000 000 EUR, t. y. 13,3 % didesnis negu 2008 finansiniais metais;

               1.

               pažymi, kad Agentūros biudžeto įvykdymo patvirtinimas ir toliau turėtų būti pagrįstas agentūros visų metų darbo rezultatais;

      Biudžeto ir finansų valdymas

               2.

               ragina Agentūrą pagerinti savo biudžeto ir įdarbinimo planavimą siekiant panaikinti neatitiktį tarp biudžeto ir personalo plano prognozių; pripažįsta, kad Audito Rūmai nustatė, jog Agentūra padidino savo veiklos biudžetą 38 %, perkėlusi iš I antraštinės dalies (personalas) į III antraštinę dalį (pagrindinė veikla) 1 900 000 EUR dėl vėlavimų įdarbinti darbuotojus ir siekdama finansuoti einamąją veiklą, nenumatytą pradiniame biudžete; vis dėlto atsižvelgia į išorinius veiksnius (kaip antai naujo direktoriaus paskyrimas ir svarbios Komisijos inicijuotos bendrosios sutarties sudarymas);

               3.

               ragina Agentūrą daryti pažangą siekiant užtikrinti kiek įmanoma realesnį pateiktų pasiūlymų įvertinimą; pažymi, kad Audito Rūmai į šį klausimą atkreipė dėmesį savo ataskaitoje, komentuodami trijų bendrųjų sutarčių sudarymą už bendrą 2 575 000 EUR sumą; ypač pabrėžia, kad šiais trimis atvejais finansiniai pasiūlymai labai skyrėsi vieneto kainomis ir pirkimų dalyvių įvertinimais, kiek vieno žmogaus darbo dienų reikės tam pačiam techniniam scenarijui įgyvendinti;

               4.

               palankiai vertina Agentūros ryžtą pagerinti savo sutarčių programavimą ir stebėjimą siekiant ateityje išvengti trūkumų, apie kuriuos pranešė Audito Rūmai; atitinkamai ragina Agentūrą informuoti biudžeto įvykdymo patvirtinimo instituciją, kokių veiksmų imtasi šiuo klausimu;

      Vidaus auditas

               5.

               pripažįsta, kad iš devynių vidaus audito tarnybos rekomendacijų, kurias ji pateikė atlikusi finansinio valdymo auditą, Agentūra dar turi įvykdyti keturias; ypač pažymi, kad šios rekomendacijos susijusios su finansiniais sprendimais, informacijos pateikimu atsiskaitymo ir kontrolės tikslais, darbo programomis, iš kurių matyti visi turimi biudžeto ištekliai, taip pat su finansinėmis procedūromis ir kontroliniais sąrašais; ragina Agentūrą imtis priemonių šioms rekomendacijoms įgyvendinti;

               6.

               pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos 2011 m. gegužės 10 d. rezoliucijoje (6) dėl ES agentūrų veiklos, finansų valdymo ir kontrolės.

      (1)  OL C 338, 2010 12 14, p. 10.

      (2)  OL L 248, 2002 9 16, p. 1.

      (3)  OL L 53, 2007 2 22, p. 1.

      (4)  OL L 357, 2002 12 31, p. 72.

      (5)  OL L 252, 2010 9 25, p. 207.

      (6)  Priimti tekstai, P7_TA(2011)0163 (žr. šio Oficialiojo leidinio p. 269).


title: 2014/279/ES: 2014 m. gegužės 12 d. Tarybos sprendimas dėl Europos Sąjungos bei jos valstybių narių ir Korėjos Respublikos pagrindų susitarimo sudarymo, kiek tai susiję su klausimais, susijusiais su readmisija

text:
16.5.2014

               LT

               Europos Sąjungos oficialusis leidinys

               L 145/3

         TARYBOS SPRENDIMAS
   2014 m. gegužės 12 d.
   dėl Europos Sąjungos bei jos valstybių narių ir Korėjos Respublikos pagrindų susitarimo sudarymo, kiek tai susiję su klausimais, susijusiais su readmisija

      (2014/279/ES)

   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 79 straipsnio 3 dalį kartu su 218 straipsnio 6 dalies a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą (1),
   kadangi:

               (1)

               remiantis Tarybos sprendimu 2013/40/ES (2), Europos Sąjungos bei jos valstybių narių ir Korėjos Respublikos pagrindų susitarimas (toliau – Susitarimas) buvo pasirašytas 2010 m. gegužės 10 d., su sąlyga, kad jis bus sudarytas vėliau;

               (2)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 1 ir 2 straipsnius, ir nedarant poveikio to protokolo 4 straipsniui, tos valstybės narės nedalyvauja priimant šį sprendimą ir jis nėra joms privalomas ar taikomas;

               (3)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas;

               (4)

               Susitarimo nuostatoms, išskyrus 33 straipsnio 2 dalyje išdėstytas su readmisija susijusias nuostatas, bus skirtas atskiras sprendimas (3), kuris bus priimtas kartu su šiuo sprendimu;

               (5)

               Susitarimas turėtų būti patvirtintas Sąjungos vardu,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos bei jos valstybių narių ir Korėjos Respublikos pagrindų susitarimas, kiek tai susiję su jo 33 straipsnio 2 dalimi (4).
   2 straipsnis
   Sąjungos vyriausiasis įgaliotinis užsienio reikalams ir saugumo politikai pirmininkauja Susitarimo 44 straipsnyje numatytam Jungtiniam komitetui. Sąjungai arba atitinkamu atveju Sąjungai ir valstybėms narėms Jungtiniame komitete atstovaujama atsižvelgiant į svarstomą dalyką.
   3 straipsnis
   Tarybos pirmininkas paskiria asmenį (-is), įgaliotą (-us) Sąjungos vardu pateikti Susitarimo 49 straipsnio 1 dalyje numatytą pranešimą (5).
   4 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. gegužės 12 d.

            Tarybos vardu

            Pirmininkė

         C. ASHTON

      (1)  Pritarimas duotas 2014 m. balandžio 16 d. (dar nepaskelbta Oficialiajame leidinyje).

      (2)  2010 m. gegužės 10 d. Tarybos sprendimas 2013/40/ES dėl Europos Sąjungos bei jos valstybių narių ir Korėjos Respublikos pagrindų susitarimo pasirašymo Europos Sąjungos vardu ir laikino taikymo (OL L 20, 2013 1 23, p. 1).

      (3)  2014 m. gegužės 12 d. Tarybos sprendimas 2014/278/ES dėl Europos Sąjungos bei jos valstybių narių ir Korėjos Respublikos pagrindų susitarimo sudarymo, išskyrus su readmisija susijusius klausimus (žr. šio Oficialiojo leidinio p. 1).

      (4)  Susitarimas buvo paskelbtas OL L 20, 2013 1 23, p. 2 kartu su sprendimu dėl pasirašymo.

      (5)  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.


title: 2013/388/ES: 2013 m. liepos 5 d. Europos Centrinio Banko sprendimas dėl laikinų priemonių dėl Kipro Respublikos išleistų arba visapusiškai garantuotų antrinę rinką turinčių skolos priemonių tinkamumo (ECB/2013/22)

text:
18.7.2013

               LT

               Europos Sąjungos oficialusis leidinys

               L 195/27

         EUROPOS CENTRINIO BANKO SPRENDIMAS
   2013 m. liepos 5 d.
   dėl laikinų priemonių dėl Kipro Respublikos išleistų arba visapusiškai garantuotų antrinę rinką turinčių skolos priemonių tinkamumo
   (ECB/2013/22)
   (2013/388/ES)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 3 straipsnio 1 dalies pirmą įtrauką, 12 straipsnio 1 dalį, 18 straipsnį ir 34 straipsnio 1 dalies antrą įtrauką,
   atsižvelgdama į 2011 m. rugsėjo 20 d. Gaires ECB/2011/14 dėl Eurosistemos pinigų politikos priemonių ir procedūrų (1), ypač į jų I priedo 1.6, 6.3.1, 6.3.2 ir 6.4.2 skirsnius,
   atsižvelgdama į 2013 m. kovo 20 d. Gaires ECB/2013/4 dėl papildomų laikinų priemonių, susijusių su Eurosistemos refinansavimo operacijomis ir įkaito tinkamumu, ir kuriomis iš dalies keičiamos Gairės ECB/2007/9 (2), ypač į jų 1 straipsnio 3 dalį, 5 ir 7 straipsnius,
   kadangi:

               (1)

               vadovaujantis Europos centrinių bankų sistemos ir Europos Centrinio Banko statuto 18 straipsnio 1 dalimi, Europos Centrinis Bankas (ECB) ir valstybių narių, kurių valiuta yra euro, nacionaliniai centriniai bankai (toliau – NCB) gali atlikti kredito operacijas su kredito įstaigomis ir kitais rinkos dalyviais skolinant lėšas užtikrinus pakankamu įkeitimu. Eurosistemos pinigų politikos operacijoms reikalingo įkaito tinkamumo standartiniai kriterijai yra nustatyti Gairių ECB/2011/14 I priede;

               (2)

               vadovaujantis Gairių ECB/2011/14 I priedo 1.6 skirsniu, Valdančioji taryba gali bet kuriuo metu pakeisti Eurosistemos pinigų politikos operacijų įgyvendinimui taikomas priemones, sąlygas, kriterijus ir procedūras. vadovaujantis Gairių ECB/2011/14 I priedo 6.3.1 skirsniu, Eurosistema pasilieka teisę spręsti, ar emisija, emitentas, skolininkas arba garantas atitinka jiems taikomus griežtų standartų reikalavimus bet kokios, jos manymu, aktualios informacijos pagrindu;

               (3)

               kaip išimtinė priemonė, 2013 m. gegužės 2 d. Sprendimu ECB/2013/13 dėl laikinų priemonių dėl Kipro Respublikos išleistų arba visapusiškai garantuotų antrinę rinką turinčių skolos priemonių tinkamumo (3) Kipro Respublikos išleistoms arba visapusiškai garantuotoms antrinę rinką turinčioms skolos priemonėms buvo laikinai suspenduoti Eurosistemos minimalūs reikalavimai dėl kredito kokybės. Kipro Respublikai inicijavus skolos valdymo priemonę, apimančią ir jos antrinę rinką turinčias skolos priemones, Valdančioji taryba nusprendė, kad tai neigiamai paveikė Kipro Respublikos išleistų arba visapusiškai garantuotų antrinę rinką turinčių skolos priemonių kaip įkaito Eurosistemos pinigų politikos operacijoms tinkamumą, ir nusprendė panaikinti 2013 m. birželio 28 d. Sprendimą ECB/2013/13 (4);

               (4)

               įgyvendinus skolos valdymo priemonę ir patvirtinus, kad Kipro Respublika vykdo jai taikomas ekonomikos ir finansų koregavimo programos sąlygas, Valdančioji taryba įvertino, kad Kipro Respublikos išleistos arba visapusiškai garantuotos antrinę rinką turinčios skolos priemonės šiuo metu atitinka kokybės standartą, pakankamą užtikrinti jų tinkamumą būti įkaitu Eurosistemos pinigų politikos operacijoms;

               (5)

               todėl Valdančioji taryba nusprendė Kipro Respublikos išleistas arba visapusiškai garantuotas antrinę rinką turinčias skolos priemones vėl laikyti tinkamomis Eurosistemos pinigų politikos operacijoms, kai tokioms priemonėms taikomi įvertinimai mažesne nei rinkos verte, kurie skiriasi nuo nurodytųjų Gairių ECB/2011/14 I priedo 6.4.2 skirsnyje;

               (6)

               vadovaujantis Gairių ECB/2013/4 7 straipsniu, Eurosistemos kredito kokybės minimali riba netaikoma antrinę rinką turinčioms skolos priemonėms, kurias išleido arba visapusiškai garantavo euro zonos valstybių narių, kurioms taikoma Europos Sąjungos/Tarptautinio valiutos fondo programa, centrinės Vyriausybės, nebent Valdančioji taryba nusprendžia, kad atitinkama valstybė narė nevykdo finansinės paramos ir (arba) makroekonominės programos sąlygų. Tačiau pagal tų pačių gairių 1 straipsnio 3 dalį, taikant jų 5 straipsnio 1 dalį ir 7 straipsnį tik Airija, Graikijos Respublika ir Portugalija laikomos euro zonos valstybėmis narėmis, vykdančiomis Europos Sąjungos/Tarptautinio valiutos fondo programą. Todėl, kad Eurosistemos kredito kokybės minimali riba būtų netaikoma Kipro Respublikos išleistoms arba visapusiškai garantuotoms antrinę rinką turinčioms skolos priemonėms, reikalingas papildomas Valdančiosios tarybos sprendimas;

               (7)

               ši išimtinė priemonė bus taikoma laikinai, kol Valdančioji taryba nuspręs, kad pinigų politikos operacijoms vėl galima taikyti įprastą Eurosistemos tinkamumo kriterijų ir rizikos kontrolės sistemą,

         PRIĖMĖ ŠĮ SPRENDIMĄ:
   1 straipsnis
   Tam tikrų Gairių ECB/2011/14 nuostatų suspendavimas ir Kipro Respublikos išleistų arba visapusiškai garantuotų antrinę rinką turinčių skolos priemonių tinkamumas
   1.   Kipro Respublikos išleistoms arba visapusiškai garantuotoms antrinę rinką turinčioms skolos priemonėms suspenduojami Eurosistemos minimalūs reikalavimai dėl kredito kokybės, nurodyti Gairių ECB/2011/14 I priedo 6.3.2 skirsnyje nustatytose Eurosistemos kredito vertinimo pagrindų taisyklėse tam tikram antrinę rinką turinčiam turtui. Taigi taikant Gairių ECB/2013/4 5 straipsnio 1 dalį ir 7 straipsnį, Kipro Respublika laikoma euro zonos valstybe nare, vykdančia Europos Sąjungos/Tarptautinio valiutos fondo programą.
   2.   Kipro Respublikos išleistoms arba visapusiškai garantuotoms antrinę rinką turinčioms skolos priemonėms taikomi šio sprendimo priede nustatyti konkretūs įvertinimai mažesne nei rinkos verte.
   3.   Esant bet kokiam šio sprendimo ir nacionaliniu lygiu NCB įgyvendintų gairių ECB/2011/14 bei ECB/2013/4 neatitikimui vadovaujamasi šiuo sprendimu.
   2 straipsnis
   Įsigaliojimas
   Šis sprendimas įsigalioja 2013 m. liepos 5 d.

      Priimta Frankfurte prie Maino 2013 m. liepos 5 d.

            ECB Pirmininkas

         Mario DRAGHI

      (1)  OL L 331, 2011 12 14, p. 1.

      (2)  OL L 95, 2013 4 5, p. 23.

      (3)  OL L 133, 2013 5 17, p. 26.

      (4)  2013 m. birželio 28 d. Sprendimas ECB/2013/21, kuriuo panaikinamas Sprendimas ECB/2013/13 dėl laikinų priemonių dėl Kipro Respublikos išleistų arba visapusiškai garantuotų antrinę rinką turinčių skolos priemonių tinkamumo (OL L 192, 2013 7 13, p. 75).

      PRIEDAS

         Kipro Respublikos išleistoms arba visapusiškai garantuotoms antrinę rinką turinčioms skolos priemonėms taikomi įvertinimai mažesne nei rinkos verte

                     Vyriausybės obligacijos

                     Termino intervalas

                     Įvertinimai mažesne nei rinkos verte, taikomi fiksuotos atkarpos priemonėms ir kintamųjų palūkanų vertybiniams popieriams

                     Įvertinimai mažesne nei rinkos verte, taikomi nulinės atkarpos priemonėms

                     0–1

                  14,5

                  14,5

                     1–3

                  27,5

                  29,5

                     3–5

                  37,5

                  40,0

                     5–7

                  41,0

                  45,0

                     7–10

                  47,5

                  52,5

                     > 10

                  57,0

                  71,0

                     Vyriausybės garantuotos bankų obligacijos ir Vyriausybės garantuotos nefinansinių bendrovių obligacijos

                     Termino intervalas

                     Įvertinimai mažesne nei rinkos verte, taikomi fiksuotos atkarpos priemonėms ir kintamųjų palūkanų vertybiniams popieriams

                     Įvertinimai mažesne nei rinkos verte, taikomi nulinės atkarpos priemonėms

                     0–1

                  23,0

                  23,0

                     1–3

                  37,0

                  39,0

                     3–5

                  47,5

                  50,5

                     5–7

                  51,5

                  55,5

                     7–10

                  58,0

                  63,0

                     > 10

                  68,0

                  81,5